
LUDMILA NOVIKOVA: “SALUTON, MIA PATROTERO!” 

Ludmila Novikova — sovetia kaj rusia esperantistino kaj poetino — jam 
de jardekoj loĝas en Moskvo, sed en la 70-aj jaroj de la pasinta jarcento ŝi 
tre aktivis en la urala esperantista movado kaj lasis en ĝi spurojn, kies val- 
oroj personeca kaj kultura ĝis nun rimarkeblas en ĉi tiu vasta aktivecre- 
giono de esperantistoj. Ni prezentas al la legantoj de REGo intervjuon kun 
Ludmila Novikova, en kiu ŝi revenas en la epokon de la poststagnada re- 
vigliĝo de esperantistoj en Uralo kaj ne nur tie. 

Ludmila, oni ĉiam scivolas pri la kaŭzoj, kiuj puŝas homojn eklerni Es- 
peranton. Sed tre ofte ne eblas strikte formuli konkretajn kaŭzojn, ĉar evi- 
dente pli gravas emocioj venigantaj la homojn al nova Iingva medio. Ni ne 
malobeu la tradicion, kaj mi petas vin rakonti, kiam kaj kie vi informiĝis 
pri Esperanto kaj kial vi tuj post la esperantistiĝo memvole rekrutiĝis al la 
vico de movadaj aktivuloj plenumintaj en tiuj jaroj ekskluzive gravan labo- 
ronper kajpor Esperanto? 

Mi konatiĝis kun Esperanto neordinare. Tio okazis en 1972, kiam mi es- 
tis studentino de la filologia fakultato de la Pedagogia instituto en Ĉeljab- 
insk. La fakto mem de ekstudo de la lingvo estis sufiĉe kutima - mi foje 
tralegis anoncon en la Publika biblioteko pri nova kurso de Esperanto, kiun 
lanĉis la Ĉeljabinska E-klubo, kaj aniĝis al ĝi. Eksterordinara estis antaŭ- 
historio de tiu evento. 

Jaron antaŭe mi estis atente aŭskultanta lekcion de nia instituta pro- 
fesoro pri lingvistiko Lev Nikolajeviĉ Rinjkov, en kiu li interalie tuŝis la 
problemon de multlingveco kaj lingvaj 
baroj en la mondo. Li verŝajne uzis sian 
specifan delikatan humursenton, kiam li, 
rigardinte la ĉeestantajn studentojn, diris: 

“La problemo ĝis nun ne trovis sian defi- 
nitivan solvon. Tamen mi certas, ke en 
tiu ĉi aŭditorio ĉeestas homo, kiu desti- 
nos sian vivon al solvado de la problemo, 
gravega por la homaro”. 

Tiumomente kvazaŭ fulmo trais min: 
mi komprenis, ke tiu homo estas mi kaj 
neniu krome. Mi estis tiam 17-jara, kaj la 
tuthomara problemo estis ĝustatempa por 
mi, ĝi momente obsedis miajn cerbon kaj 
animon kaj, kiel evidentiĝis, por la tuta 
vivo. 

Mi tiam senprokraste, ne aŭdinte pluajn vortojn de la profesoro, komen- 
cis serĉi solvon de la problemo, kaj mi trovis ĝin! Post la lekcio mi alkuris 
al Lev Nikolajeviĉ kun krio: “Mi trovis la solvon! Necesas rekonstrui la 
latinan lingvon, kiu ekde la antikva periodo iĝis fakte intemacia kaj kies 
spuroj restis en ĉiuj eŭropaj lingvoj. En la nova varianto de la lingvo nece- 
sas konservi la latinan leksikon, sed plisimpligi ties gramatikon”. La re- 
spondo de la profesoro iom malvervigis min. Li diris: “Via koncepto estas 
brila. Sed al mi ŝajnas, ke iu Zamenhof plifruis vin. Ĉu vi scias pri la lingvo 
Esperanto?” 

Mi sciis tiam nek pri Zamenhof, nek pri Esperanto kaj eĉ ne imagis, kie 
mi povas trovi informon pri mia “rivalo” (mankis tiam Interreto!). Mi 
opiniis tiam, ke Esperanto estas ia transmara miraklo. Kiel mi eraris! La 
“miraklo” estis tute apude - la Ĉeljabinska klubo de esperantistoj! Pro la 
eraro mi perdis tutan jaron de mia membr-aĝo en nia movado. 

Do, mi venis al Esperanto pere de mia revo, mia propra koncepto pri la 
universala lingvo - facila, bela, justa, kio feliĉe realiĝis en la lingvo de 
Zamenhof. Tial mi iĝis fidela adepto de la lingvo por ĉiam. 

Malakito estas agrabla verdkolora mineralo. En Rusio ĝi estas elmini- 
gata en la Urala montaro. La esperantista khtbo de Miass 'Malakita 
Stelo ” en la 70-aj jaroj fariĝis inter esperantistoj ne malpli populara ol la 
samnoma mineralo inter ŝatantoj de juvelaĵoj. Bonvoht rakonti pri la urbo 
kaj konigi faktojn el la historio de la klubo. 

Mi naskiĝis en la negranda urala urbo Miass. Mi ĉiam estis certa kaj ne 
dubas pri tio ĝis nun, ke mia naskiĝtero estas la plej bela en la mondo. Oni 
nomas ĝin “Ora valo”, “Urala Svislando”, “Gema trezorejo de la mondo”. 
“Ora valo” pro tio, ke apud la urbo ekde la 18-a jarcento abundis oraj mine- 
joj; “Urala Svislando” - pro similaj pejzaĝoj ĉirkaŭ la urbo: montoj, kovri- 
taj de pinaj arbaroj, nekalkulebla kvanto da lagoj kun purega akvo, inter 
kiuj plej famas la lago Turgojak, kiun oni taksas kiel la duan Bajkalon; 
“Gema trezorejo de la mondo” pro la fama Ilmena natura mineralogia rez- 
ervejo kaj muzeo de ĉiuj mineraloj, konataj al la homaro, kiujn kolektis en 
la sama loko - ĝuste en la Urala montaro apud Miass - la Mastrino de la 
Kupra Monto. 

Tial estas komprenebla la nomo de Miassa klubo de esperantistoj - 
“Malakita Stelo”. Kreo de la klubo en 1973 estis unu el la plej rimarkindaj 
eventoj de mia Esperanto-biografio. Mi faris tion kune kun mia amikino 
Vera Dobridina (nun Poliŝĉuk). Ĉefaj direktoj de la kluba agado estis in- 
formado de la urbanoj pri Esperanto kaj pri esperantistaj aranĝoj en Miass 
kaj en la Urala regiono (ni faris tion pere de lokaj ĵumaloj kaj en prelegoj 

pri Esperanto en lemejoj, bibliotekoj, uzinoj k.a.), instruado de Esperanto 
(regulaj kursoj) en kulturdomoj de Miass; partopreno en Volgo-Uralaj kaj 
tutlandaj aranĝoj de esperantistoj kaj organizado de tiaj aranĝoj en Miass. 
La plej rimarkindaj el la organizitaj de “Malakita Stelo” aranĝoj estis litera- 
tura-muzika konkurso “Liro” (1976-1981) kaj OrSEJT-19 (Orient-Sovetia 
Esperantista Junulara Tendaro) en 1977. 

Aktivante inter uralaj esperantistoj vi kontaktis multajn interesajn ho- 
mojn, el inter kiuj pluraj estis aŭ poste fariĝis steluloj en la landa kaj inter- 
nacia movadoj. Kiujn vi volonte rememoras hodiaŭ retrorigardante en la 
jarojn de via juneco? 

E1 la medio de uralaj esperantistoj, kiujn mi konis kaj kun kiuj kuna- 
gadis dum mia urala vivperiodo, mi memorfiksis multajn interesajn, talen- 

tajn kaj fidelajn al Espe- 
ranto personojn. Inter la 
unuaj estis miaj instruis- 
toj, gvidantoj kaj ĝener- 
ale pli spertaj kamaradoj, 
kiuj estis por mi modelaj 
esperantistoj: Vladislav 
Andrejev, Viktor Laptev, 
Vjaĉeslav Roĵdestvenskij 
(Ĉeljabinsk), Boris 
Kolker, Nina Cvileneva, 
Nina Korĵenevskaja 
(Ufa); mi ankaŭ kun ple- 
zuro rememoras miajn 
“samaĝulojn” laŭ mem- 
breco en E-agado: Vera Dobridina, Tatjana Koptjagina (Miass), Viktor 
Kudrjavcev (Sverdlovsk), Vladimir Opletajev, Aleksandr Kalaŝnikov, Dil- 
jara Mamedova (Surgut, Tjumenj, Tobolsk); ankaŭ miajn disĉiplojn: Alek- 
sandr Knjazev, Vera Moŝkina, Ludmila Katajeva (nun Olifirova), Aleksej 
Fomin (Miass). Sendepende de la grandeco de ties kontribuo al nia agado 
ili ĉiuj restas por mi “steluloj”, kiuj prilumis mian vivon per siaj brilaj tal- 
entoj, per siaj originalaj personecoj, per sia verva rilato al Esperanto. Ili es- 
tis kaj restas veraj “samideanoj” por mi. 

Via sukcesa projekto, kiun vi mem iniciatis, dorlotis kaj realigadis dum 
pluraj jaroj, estas la poezia konkurso “Liro”. Gian gravan kulturan val- 
oron kaj instigan forton en la agitado de kapablaj poeziemaj junaj esper- 
antistoj ne eblas subtaksi. En la orienta landoparto ĝi estis fenomeno ek- 



laĵurianoj en Liro-77: 

Ludmila Novikova, Boris Kolker, Viktor Ilkajev 

sterordinara, kiu rolis kvazaŭ libera Parnasa podio por kreemaj talentuloj. 
Kiel vi nun taksas tiun ĉi periodon de via agado? Cu vi ne opinias, ke 
poeziaj forumoj similaj al la konkurso “Liro ” povas ankaŭ hodiaŭ inspiri 
poetojn al novaj verkoj pli intime familiarigante ilin kun poeziŝatanta pub- 
liko? 

Kio koncemas “Liron”, tiu projekto vere estis la plej kara por mi, kaj mi 
ĉiam bedaŭras, ke ĝi ne plu ekzistas (temas pri la kunesta aranĝo, sed ne pri 
nunforma “Liro” ĉe “La Ondo de Esperanto”, kiam partoprenantoj scias 
nek la nomojn, nek la verkojn mem de siaj rivaloj kaj sekve ne ricevas tian 
sperton kaj plezuron, kiajn havis partoprenintoj kaj ĉeestintoj de niaj 
konkursoj). Dank’ al ĝi mi mem iĝis adepto de poezia verkado kaj tradu- 
kado en Esperanto, same multaj el partoprenintoj de “Liroj” malkovris kaj 
pliperfektigis 
siajn kreajn tal- 
entojn en ĉi 
kampo. Certe, mi 
opinias, ke simi- 
laj Pamasaj fo- 
rumoj estas be- 
zonataj al la 
nuntempaj junaj 
esperantistoj, ĉar 
ili ne nur agitas 
personajn ka- 

pablojn, sed 

ankaŭ evoluigas 

la lingvon mem. Liro-78: kantas grupo de miassanoj 


Vi multe tradukas el la rusa lingvo kaj poeziajn kaj prozajn verkojn. 
Kiuj poetoj kaj verkistoj dank ’ al via tradukista laboro trovis legantojn en 
Esperantujo? Cu vipovas nomipropran tradukaĵon, pri kiu vi fieras? 

Nun la plej ŝatata afero en mia Esperanto-vivo estas tradukado, plejparte 
poezia. E1 miaj prozaj tradukaĵoj meritas atenton nur tiu de “Fatalaj ovoj” 
de Mihail Bulgakov, kiu estis dufoje publikigita. Mi povas citi jenajn miajn 
ŝatatajn poetojn, kiujn mi plej ofte tradukas: Anna Ahmatova, Aleksandr 
Puŝkin, Mihail Lermontov, Pjotr Jerŝov, Marina Cvetajeva, Aleksandr 
Blok, Sergej Jesenin, Konstantin Balmont, Bella Ahmadulina, Samuil Mar- 
ŝak. Laŭ propono de Mikaelo Bronŝtejn mi provis traduki poeziaĵojn de 
Iosif Brodskij, sed tio estis tro komplika tasko por mi, kvankam utila - 
dank’ al la tradukado mi komprenis tion, kion mi ne vidis dum simpla le- 

gado. Antaŭ- 
nelonge mi malk- 
ovris por mi rusan 
poeton de la 20-a 
jarcento Nikolaj 
Turoverov, kiu es- 
tis volontulo en la 
anneo de Komilov 
dum la Civitana 
milito kaj poste 
elmigris el Rusio. 

Liaj poemoj estas 
saturitaj de lia 
granda amo al la 
patrotero kaj an- 
ima doloro pro ĝia 
perdo. 

Mi neniam sentis fieron pro miaj tradukaĵoj: mi povas nur diri pri kon- 
tento aŭ malkontento pri la rezultoj de miaj kreaj penoj. Kaj eĉ tio, kio kon- 
tentigis min tuj post la traduko, ofte jam ne kontentigas post ioma tempo. 
Mi havas konstantan deziron ion korekti, redakti, plibonigi. 

Mi povas uzi la vorton “fieras” nur konceme mian aŭdacan projekton 
“Okcitanaj kantoj en Esperanto”, kiu ŝajnis dekomence tute fantazia kaj kiu 
mirakle realiĝis (kun helpo de Dio certe). Mi konsideras ne nur la libron 
“Okcitanaj kantoj en Esperanto”, eldonitan en la moskva eldonejo “Im- 
peto”, sed ankaŭ la muzikdiskon “Okcitanio” kun la kantoj de la fama sud- 
francia bardo Patrik’ (neesperantisto), plenumitaj de li mem en Esperanto. 
Tio estis mia granda atingo - ne nur iniciati, sed instigi la francojn parto- 
preni en la projekto kaj plene efektivigi ĝin. Tio estis tute unika sperto por 
mi - tradukado de kantoj el la okcitana lingvo al Esperanto (kun helpo de la 
okcitana esperantisto Andre Andrieu [Andre’ Andrijo’], kiu faris laŭvortajn 
tradukojn). Mi intemiĝis en la nekonatan kulturon, kiu ravis min kaj iĝis 
proksima al mia animo. Certe, tiun traduklaboron prefere faru denaska por- 
tanto de la okcitana lingvo, sed inter la nunaj okcitanaj esperantistoj en 
Francio tiaj entuziasmuloj ne troviĝas. 

Viaj originalaj poemoj aperas en diversaj Esperanto-revuoj kaj poeziaj 
kolektoj. Cu vi memoras vian unuan poemon en Esperanto? Kiuj temoj, 
problemoj kaj emocioj katenas vin kiel poeton tiel forte, ke ili fine nepre 
transformiĝas en versajn liniojn? 



OrSEJT-19: B.Anohin, A.Aleksandrov, V.Moŝkina, 
L.Novikova, L.Borisov 

Mia unua originala poemo en Esperanto estas “Diverslingvaj koroj” 
(1975). Laŭ poetiko ĝi estas malperfekta (malpuraj rimoj), sed al mi plaĉas 
la metaforo “diverslingvaj koroj”. Pro tiu ĉi intervjuo mi trovis la tekston 
de la versaĵo kaj decidis korekti ĝin. Mi aldonas ambaŭ variantojn: 


DIVERSLINGVAJ KOROJ 


Rilatis li kun ironi’ 

A1 ŝatokupo mia, 

Kaj baptis Esperanton li 
“Sensenca utopio”. 

A1 danco invitinte min, 

Li flustris, koketante: 

“Nu, diru ion ajn al mi 
Almenaŭ Esperante”. 

Mi sen traduko pri la am’ 
Konfesis kun la honto... 

Sed li foriris por ĉiam’ 

Ne kompreninte vortojn. 

Jes, al Pariz’ kaj Amsterdam’ 
Nin Esperant’ kondukas, 

Sed diverslingvajn korojn jam 
Ne helpos eĉ traduko. 

Celjabinsk, 1975 


Rilatis li kun ironi’ 

A1 mia vivpasio, 

Kaj taksis Esperanton li 
“Sensenca utopio”. 

A1 danco min invitis li 
Kaj flustris, koketante: 

“Nu, diru ion ajn al mi 
Almenaŭ Esperante”. 

Mi sen traduko pri la sent’ 
Konfesis jam ĉe sveno... 

Sed li foriris post moment’ 
Sen zorgo pri kompreno. 

Jes, al Pariz’ kaj Amsterdam’ 
Nin gvidas Esperanto, 

Sed diverslingvajn korojn jam 
Ne helpos ĉi peranto. 

Moskvo, 2014 


Kio koncemas la temojn kaj emociojn de miaj versaĵoj, mi apenaŭ povas 
klasifiki ilin. En juneco tio estis amsentoj, inkluzive amon al la patrotero 
kaj Esperanto, en pli aĝa periodo - “geografiaj” temoj, esprimantaj miajn 
impresojn pri la vizititaj lokoj. Generale mi havas tro malmulte da origi- 
nalaj poemoj kaj kantotekstoj por serioze analizi ilin. La plej originalaj es- 
tas nur tri poemoj (inkluzive la cititan supre) pro “esperantecaj” metaforoj. 
La dua estas “La verda talismano” (1976), la tria - “Miksiĝas paroladoj 
viglaj” (1983). La lasta estas mallonga, do mi ankaŭ citu ĝin: 

Miksiĝas paroladoj viglaj, 

Ondiĝas homa maro muĝa... 

Jen centre la okuloj nigraj 
Kaj la ĉemizo hele ruĝa. 

La kor’ jubilas malneŭtrala. 

Pardonu min la rond’ amika - 

En la kongres’ universala 
Min kaptis la objekt' unika. 

Budapeŝto, 1983 

Via kanto “Oriento ” ofte sonas dum renkontiĝoj de uralaj esperantistoj, 
per la refreno ‘‘Orient’ - fabela mia land’” ĝi fascine tuŝas la korojn 
kvazaŭ ĝi estus himno de uralanoj. Cu vi nostalgias pri Uralo? Cu vi vizi- 
tas ĝin? Cu vin daŭre interesas la vivo kaj agado de uralaj esperantistoj? 

La tekston de la kanto “Oriento” mi verkis speciale por la konkurso 
“Liro-76” (la unua el “Liroj”), ĉar mi timis, ke tute ne estos konkursaĵoj. La 
ĵurio de la konkurso traktis ĝin kiel tro longan kaj komplikan por amasa 
percepto kaj plenumo. Mi ĝojas, ke la ĵurianoj eraris kaj la kanto iĝis 
kvazaŭ himno por la orientaj esperantistoj de nia lando. Do, mi havas 
pretekston por fieri lige kun tio. 

Jes, mi nostalgias pri Uralo. Mi ĝenerale konkludas, ke estis mia eraro, 
kiam mi translokiĝis al Moskvo. Kiel esperantisto mi perdis min en 
Moskvo. Dum la tuta moskva periodo de mia vivo mi baraktis kontraŭ di- 
versaj obstakloj, kiujn mi ne havis en Uralo. Tio foiprenis la tutan mian 
forton. Estas bone, ke mi almenaŭ ne perdis la kapablon poezie tradukadi. 
Mi iam verkis ĉi-teman poemon, jen ĝi: 

Saluton, mia patrotero! 

Revenis mi el fora for’... 

Karesas spiron freŝaero, 

Refluas koren krea fort’. 

Por kio mi dum duonvivo 
Trampvagis ekster via sin’, 

Lasinte min al sorto-drivo? 

Por kio mi disipis min? 

Ĉi tie kantis mi dum juno 
Kanzonojn, plenajn de fabel’... 

Blindiĝis mi sen via suno, 

Mutiĝis mi sen via bel’. 

Ho, savu min de la doloro, 

Instruu ree min pri rid’... 

Saluton, lando de aŭroro! 

Pardonu min pro la perfid’! 

Miass, 1992 

Jes, min tre interesas la vivo kaj 
agado de uralaj esperantistoj, kaj mi re- 
vas viziti iam unu el ties aranĝoj (“Es- 
Primo” k.a). Lige kun la okazonta ko- 
mence de majo “EsPrimo-11” en Ĉel- 
jabinsk mi deziras al ties partoprenontoj 
printempan humoron, interesan kaj 
kreivan aranĝon, sukcesojn en plua 
agado! 

Via Ludmila Novikova 


Ludmila, ankaŭ ni, konataj kaj neko- 
nataj al vi uralaj esperantistoj, deziras 
al vi en via vivo bonfarton kaj multajn 
novajn originalajn verkojn kaj tradu- 
kojn. Ni dankas vin por la intervjuo kaj 
ĝojos revidi vin en Uralo! 

Intervjuis Vladimir Opletajev (Surgut), marto 2015 

MASIIĜIS 20-JARA 

Ĉu vi estas rusia esperantisto kaj neniam aŭdis pri MASI? Tiukaze jen la 
skizaj infonnoj por vi. 

Esperanta klubo “MASI” estis solene fondita la 24-an de februaro 1995 
en MASI (Moskva ŝtata aŭtomobil-konstrua instituto, nun nomata Moskva 
ŝtata industria unuversitato - MGIU). La solenaĵon partoprenis dekoj da 
profesoroj kaj studentoj el kelkaj universitatoj, la rektoro de MASI, la ver- 
dan rubandon tondis Gyorgy Nanovfszky - la tiama ambasadoro de Hun- 
gario en Rusio. Sub lia gvido la unuaj klubanoj recitis ĵuron pri fideleco al 
Esperanto. Tiutempe la instituto estis bazo por la agado de la Asocio sub- 
tena por AIS San Marino, la prezidanto de AIS Helmar Frank kelkajn jarojn 
estis profesoro de MASI-MGIU. En la instituto okazis AIS-sesioj, enkadre 
de kiuj la studentoj defendadis diplomajn la- 
borojn en Esperanto. Dum 17 jaroj (1994-2011) 

Irina Gonĉarova etate instruis Esperanton por 
studentoj de diversaj fakultatoj kiel devigan 
studobjekton. 

Esperanto-klubo MASI (en 2013 transfor- 
miĝinta al Moskva Esperanto-Asocio MASI) 
estas la plej granda (iujare - ĝis 80 membroj) 
kaj la plej stabile funkcianta loka E-kolektivo 

en Rusio. MEA 
MASI estas 
sendependa E- 
organizaĵo, 
konstante aku- 
mulanta novajn 
gejunulojn kaj 
realiganta no- 
vajn projektojn 
konforme al sia 
Misio (vidu ĉe 
<http://ek- 
masi.weebly.co 
m>). La plej gravaj: 

- amasaj ĉiujaraj Esperantaj renkontiĝoj en diversaj rusiaj urboj 
“StRIGo” (1996-2006); 

- lingvomergiĝaj E-renkontiĝoj “Apero” (2007-2015); 

- rektmetoda E-kurso “Faru la Rondon!” (FaRo), ekde 2002 (en marto 
2015 startis FaRo-45); 

- SAT-Kongreso en MASI (2000), REU-Kongreso (1997), IJK-60 en 
Kovrov (2004), SES en Rusio (2014); 

- kontribuaĵoj al la organizado kaj programoj de intemaciaj eksterlandaj 
aranĝoj (IJK-61 en Zakopane, SES-1 en Slovakio, “Flugiloj de malfacila 
vento” en Pollando kaj Germanio ktp); 

- muzika E-teatro (2008-2011), gastrolanta duin ASo, ISo, IJK, JES; 

- Moskvaj Lingvaj Festivaloj (ekde 2005, en 2015 pasos la 10-a, vidu ĉe 
<http ://www. lingvafestivalo. info/moskvo/>); 

- kaj multo-multo alia. 

Do, se vi estas rusia esperantisto, vi plej verŝajne aŭdis pri MASI, par- 
toprenis iujn MASI-aranĝojn aŭ eĉ en MASI membris. Ajnokaze - dividu 
nian ĝojon: ni 20-jariĝis, kaj la pasinta februare APERo-9 neniel signis, ke 
ni intencas forpasi. Viajn gratulojn - tuj kaj tra la tuta nia jubilea jaro 2015 

- ni akceptas ĉe la adreso <mirinda.strigo@gmail.com>. Nenion al vi ri- 
fuzu! Forme tio povos esti son- aŭ filmregistraĵo, aŭ simpla tajpita mesaĝo 

- eĉ proza! Ili ĉiuj estos atentitaj, publikigitaj, aŭditaj kaj montritaj en di- 
versaj retresursoj de MEA MASI. Se vi aŭ via E-organizaĵo havas iun ideon 
pri kunagado, ni traktos ĝin kiel la plej valoran donacon! Se vi partoprena- 
dos niajn iniciatojn kaj aranĝojn, ni akceptos tion kiel la plej plezurigan 
ĝuon! Dankon, ke vi estas kun ni! 

Mirina (Irina Gonĉarova), MASI-kunordiganto 

APERo-9 FESTAS 20-JARIĜON DE MASI 

APERo-9 - la tradicia sezonŝanĝa lingva mergiĝo de Moskva Esperanta 
Asocio MASI - jubile pasis la 20-an - 23-an de februaro 2015 en la apud- 
moskva ripozejo “Jerŝovo”. La ĉi-jara APERo estis neordinara: la organiza 
kolektivo ekfestis sian 20-jariĝon. 

Ni ne speciale zorgis pri pompa festeno dum APERo (kaj kie ajn). La 
principo de gastinvitoj estis tre simpla: kiu deziras partopreni la kutiman 
aranĝon, tiu partoprenu, kiu deziras gratuli, venu korpe aŭ mesaĝe kaj 
gratulu. Elkore dankas ni al Germain Pirlot el Oostende (Belgio), Nelly 
Darbois el Shamberio (Francio), Tereza el Val-de-Marne (Francio) kaj al la 
rusiaj samideanoj Raja Kudrjavceva (Jekaterinburg), Nikolao Gudskov 
(Moskvo), Mikaelo Bronŝtejn (Tiĥvin). Iliaj mesaĝoj, fotoj kaj filmetoj 
konsistigis gravan parton de la jubileaj solenaĵoj. Gaste por unu tago venis 
kun siaj gratuloj konataj 
rusiaj aktivuloj Garik 
Kokolija, Mikaelo Ĉer- 
tilov, Dima Sevĉenko 
kaj Anna Striganova. 

Tamen la plej kara 
kaj grava por ni fakto 
estas la aktivega parto- 
preno de la gejunuloj- 
novuloj - la tiamaj E- 
lemantoj. Ja tio esperi- 
gas pri daŭra vivo de 
MEA MASI! La dis- 
tribuo de la partoprenin- 
toj laŭ la lingva nivelo ĉi-jare estis ideala: 10 komencantoj, 9 progresantoj, 
15 fluparplantoj. Du trionoj el la ĉeestintoj aĝis malpli ol 35 jarojn, la plej 
juna partopreninto - 17 jarojn, la plej aĝa - 64. 20 personoj el 34 parto- 
prenis APERon la unuan fojon, por 8 gejunuloj ĝi estas la unua Esperanta 
aranĝo. Aldona ĝojo de la ĉi-jara renkontiĝo estis pli amasa veno de aliur- 
banoj (11 personoj el 9 urboj, inter kiuj 2 geeksterlandanoj - el Latvio kaj 
Italio). 

Nun ni fanfaronu kaj fieru pri niaj unuafojaj “aperoj”. Modele montris 
sin kiel organizanto kaj lingvoekposedanto nia fmancisto, registranto kaj 
ĉionpartoprenanto Karter (Aleksandr Basov) - nova trezoro de MEA 
MASI; la fluparolantaj “aperoj” Daŝa Zelenina (Ĉeljabinsk) kaj Tanjo Ste- 
panova (Ĉeboksari) ĉiam senrifuze, volonte, plenrespondece, ĝuste kaj 
rapide plenumadis ajnajn taskojn; admirindis per senlaca partopreno en ĉio 

kaj konstanta E-parolado kun ĉiuj Lantema (Lubovj Ĉeremisina), Elmit 
(Aleksej Panov) kaj Teo (Vladimir Morgunov) - la tiamaj E-lemantoj de la 
E-kurso “FaRo-44”, ŝokis per siaj lingvaj kapabloj la plej juna “apero” 
Kuzjma Smimov (17-jara aŭtodidakto, kiu havis ŝancon E-paroli la unuan 
fojon en la vivo, babilis senĉese kaj prelegis pri la klingona lingvo); ĝuigis 
nin per sia kantado dueto de niaj novuloj Glorinda (Nina Zorĉenko) kaj 
Gastem (Ilja Muravjov). Kaj la ĉarma, tuj kaj senhezite ekamita saĝa- 
inteligenta-romantika belulino Luana - surpriza donaco el Italio, venigita 
de Tanjo el Ĉeboksari... La fundamenton de la aranĝo formis la tradiciaj 
balenoj: Miĉjo Povorin (Moskvo) kun siaj kvizoj, ludoj, konkursoj, kon- 
certo, la senlace kantanta Sergeo Straŝnenko (Rigo), Klera (Julija Sam- 
sonova, MEA MASI) kaj Jona (Ilja Gimon, Moskvo) kun prelegoj, Iranta 
(Irina Gorodeckaja, Novoĉerkassk)... Kaj nokte mi ricevis apartan plezuron, 
ludante la “Homlupojn” kun Diador (Artur Grigorjev, MEA MASI), Alek- 
sej Sinicin (Sankt-Peterburg) kaj Norden (Aleksandr Lebedev, MEA 
MASI)... Kiam mi rememoras la homan konsiston de tiu ĉi APERo, la 
animo kantas! 

En tiu luksa kompanio la 22-an de februaro ni festenis ĉe la riĉa dolĉa 
tetablo tra la tuta nokto, kaj por la multnombraj gratultostoj estis eĉ diversaj 
alkoholaĵoj, malkutimaj por MASI-aranĝoj. Amikoj, ni aŭdis tiom da admi- 
roj kaj dankoj - ĝis la konfesoj, ke kuniĝo kun MASI ŝanĝis homajn vivojn 
al plia feliĉo - ke eblas elspiri kontente: ni ekzistis ne vane, kaj - ni devas 
ekzisti plu! 

Por la donaco MASI-anoj mendis de la partoprenontoj la prezentadon de 
ideoj por E-projektoj, kiujn ni povus realigi kune kun la aliurbanoj. A1 tiu 
temo estis dediĉita granda atento - trejnadoj, prezentoj, pridiskutoj, konk- 
reta planado. La aliaj programeroj estis kutimaj: lingvistikaj prelegoj, serio- 
zaj diskutoj, 
konkurso de in- 
terpretistoj, pe- 
ĉakuĉo, voĉle- 
gado, poezi- 
kanta vespero, 
skeĉoj, kvizoj, 
tabloludoj, 
promenado al la 
nobela bieno, 
manlaboroj 
(perlumado, de- 
segnado, kreado 

de marionetoj, plektado de sonĝkaptiloj), komuna kantado, flugigo de 
lantemoj ktp. Sed plej gravas, ke ĉio pasis en hejmeca, vere familia etoso, 
kun ĉiamaj ŝercoj, ridoj kaj reciproka admirado de ĉies talentoj. Nur tiuj, 
kiuj havis similan sperton, povas vere trasenti tion, pri kio mi penas rakonti 
vorte... Simple: ni ĉiuj estis tre feliĉaj dum tiuj tri tagoj! 

APERo-10 okazos en la samaj datoj en la sama loko. Venu! 

Mirina (Irina Gonĉarova), kunordiganto de MEA MASI 

P.S. Nur por la ĉeestintoj: la hisado de la flago! la Poezia Vespero! la 
orgio kun Uraganaj Porkoj! la voĉlegado de “Graf Nulin”! la perlofloretoj 
de Mildina! la nova porkkanzono de Miĉjo! la lantemo sur elektrokablo! la 
“Neniam plu” de Bagi-Kuzjma! la granda bela besto kun iloj por inoj! la 

Labamba! ... Kaj 
Garik donacis al 
MASI la dumvi- 
van abonon de 
REGo! 

*** 

Impresoj de la 
neorganizantoj 
pri APERo-9 

APERo tre 
plaĉis al mi ĉar tio 
estis vera, plena, 
interesa, diversa 
kaj libera renkon- 

tiĝo. Mi vizitis alian APERon antaŭ du jaroj, kaj la nuna APERo plaĉis al 
mi pli. La plej grava afero estis la esperantistoj kun ideoj kaj projektoj. Tio 
inspiras agi, fari, ŝanĝi la vivon kaj la mondon. ( Alekseo Sinicin / Sankt- 
Peterburg ) 

Ĉio pasis je unu spiro kaj kvazaŭ laŭ si mem - tio estas la supera pilo- 
tado de la organizantino! ( Larisa Sapoŝnikova /Arhangeljsk) 

Mi daŭre kantas “Gojas ni, ke ja konstante Ni parolas Esperante... ele- 
gante...” kaj ridas sola kiam mi rememoras kelkajn amuzajn situaciojn. Jes, 
fakte mi estas tre feliĉa pro ĉi tiu sperto! Mi lemis multe kaj plu lemas re- 
pensante pri vi. {Luana Leopizzi/Italio) 

La etoso en APERo estis kreita tre interesa, amika kaj plena de eventoj. 
Mi tre ŝatis partopreni en ĉiuj aferoj: ludi, legi kaj aŭskulti la versaĵojn, 
traduki, kanti kantojn, manlabori. Kaj mi povis malfermi ion novan en mi 

mem (ekz. - deklamado de versaĵoj). Kvankam mi ne fluparolas, mi 
pliriĉigis mian vortoprovizon. Mi tre dankas al ĉiuj partoprenantoj de AP- 
ERo kaj speciale dankas al Gastem, kiu invitis min al la lecionoj de Mirina! 
(Lanterna /Lubovj Ĉeremisina /MEA MASL) 

Kiam mi trafis APERon, min surprizis tre amika etoso. Mi ŝatis, ke oni 
respektis novicojn, helpis ilin. Mia plej ŝatata programero estis la 
“Konkurso de tradukistoj”. Tio estis tre, tre ridinda! Mi volas partopreni en 
APERo ankaŭ en la sekvajaro. (Liza Dunajeva /Penza) 

APERo donis al mi eblecon paroli Esperante ne timante, ŝancon ko- 
natiĝi kun ĉarmaj homoj, kaj, sendube, lingvan praktikon. Mi esperas viziti 
ĝin ĉiujare. (Ksenija Blinova /Penza) 

Kiam mi nur eksciis pri APERo, min tuj ekinteresis la ideo paroli nur 
Esperante dum kelkaj tagoj. Tio ĉi estis por mi la principa kaŭzo de la par- 
toprenado - kun tiom strikta lingva disciplino, ĉu mi povos? Tamen, mi 
vere timis, mi eĉ pensis, ke ĉiuj estas se ne denaskuloj, do almenaŭ... esper- 
antestroj, tiel diri. Sed ĉiuj miaj timoj estis forigitaj, ĉiuj bonkoris, afablis 
kaj min subtenis. La Poezia Eloro estis tute ne tia, kian mi atendis, sed pb 
trankvila... pb poezia, pli romantika... La sekvan jaron mi estos jam pli 
sperta... Estos novaj novuloj, kiuj, kiel mi nun, bezonos subtenon, kaj mi 
certas, ke ni ĝin ja donos. Pro la trafa subteno, pro la povo senti sin bbere 
en la vasta Esperantujo mi kore dankas ĉiujn kaj deziras, ke APERoj ĉiam 
daŭru! (Kuĉjo /Kuzjma Smirnov /MEA MASL) 

Mi faris konkludon, ke por paroli pli bone, indas partopreni en pli da 
aranĝoj, havi pli da antaŭpreparo, paroli pli ofte publike, kaj ĉio estos bone! 
(Gastem/Ilja Muravjov /MEA MASL) 

“KRISTALA REVO” DE NIA JUNECO... 

Ĉi artikolo ne pretendas specialan originalecon: tial, ke vojaĝo al Bra- 
zilo estis unuafoja por mi, mi traveturis la plej popularajn lokojn, kaj ap- 
enaŭ mi rakontos ion novan kaj tre utilan en nia interreta jarcento. Tamen 
mi ŝatus prezenti iom da rememoroj dum ne ĉio “forvaporiĝis” el la kapo. 

Mia emo viziti tiun ĉi enigman alihemisferan landon ekĝermis en mal- 
proksima jaro 1981, kiam en ĝia ĉefurbo Braziljo okazis la 66-a UK. Evi- 
dente, ankaŭ kelkaj miaj E-samlandanoj ekrevetis tiam veturi al Brazilo: 
ĝuste tiuepoke aperis la esperantigita de Semjon Vajnblat kanto “Ama- 
zonka”, kiun oni pasie kantas ĝis nun dum E-aranĝoj en Rusio: “... Mi 
ankaŭ volas al Brazil’, al malproksima land’. ”... 

Ideo veturi al Brazilo pli kaj pli “fermentis” dum la lastaj jaroj, kiam ni, 
rusianoj, ekhavis pli facilan eniron al multaj landoj. Kaj kelkaj nialandaj E- 
kuraĝuloj jam efektivigis ĉi-direktan vojaĝon. De komenco, rigardinte la 
mapon de Sud-Ameriko, mi ne kontraŭus viziti pomelonge ankaŭ iun na- 
jbaran landon (se mi planas flugi tiom malproksimen, kial ne?), sed prip- 
ensinte, mi preferis konatiĝi nur kun Brazilo, ol febre galopi tra ceteraj lan- 
doj. Pluse, Brazilo estas grandega lando kaj ekvidi multon mi apenaŭ suk- 
cesus dum mia 20-taga januara feriado. Finrezulte, mi ekplanis vizitojn al la 
urboj Sao Paulo (San-Paŭlo), Santos kaj Rio de Janeiro (Rio-de-Ĵanejro), 
kiuj troviĝas relative proksime unu al alia. Do, mi ekmesaĝis al lokaj gees- 
perantistoj. La respondoj venis senprokraste: afablaj brazilaj gesamideanoj 
pretis ne nur renkonti min en flughaveno kaj ĉe busstacidomoj, akompani 
tra urboj, sed ankaŭ gastigi min en siaj hejmoj, pro kio mi estis dankema. 
La lasta nuanco estis tre konvena pro la neatendita ekonomia krizo: aĉetinte 
flugbileton oktobre al la plej multekosta lando de Sud-Ameriko oni apenaŭ 
povis imagi situacion, kiun trafis nia lando decembre 2014... 

San-Paŭlo . 

Matene post nokta 
* senaventura 12- 
hora flugo el Eŭ- 
ropo en la plej 
granda aerhaveno 
de Sud-Ameriko 
Guarulhos en San- 
Paŭlo min renkon- 
tas E-paro, la 
prezidanto de la 
ŝtata (administre 

Brazilo dividiĝas je 26 ŝtatoj) E-asocio Jose Roberto Tenorio da Silva kun 
la edzino, kaj ni veturas al la sidejo de la asocio. Unuetaĝa domo kun kelkaj 
ĉambroj (kunvenejoj, librovendejo, biblioteko, klasĉambro, kelkaj aliaj 
mastrumaj ejoj) teretaĝe, kaj kele - saloneto kun ĉ. 50 sidlokoj kaj tribuno, 
lasas ege pozitivan impreson pri serioza E-laboro, kiu estas farata ĉi tie. La 
domo, perfekte prizorgata unuavice de la prezidanto, fervora esperantisto 
bonnivele parolanta, eldonfasonisto laŭprofesie, estas proprietaĵo de la E- 
asocio. Vere, Jose Roberto bedaŭras, ke la kvanto de asociaj membroj falas, 
kaj konscias pri neceso pli intense agadi por altigi ĝin. 

Por tagmanĝi ni iras triope al proksima restoracio simila al grandega 
mempriserva manĝejo. Tio, kion mi vidis tie, bezonas specialan priskribon. 
Neniam kaj nenie antaŭe mi spertis ion similan: oni vendas diversspecajn 
manĝaĵojn pokilograme! Ĉe enirejo oni ricevas malplenan fakturon. Apu- 
das stoko de egalampleksaj teleroj, sufiĉe grandaj. Poste oni elektas man- 
ĝojn laŭguste kaj laŭplaĉe: salatojn, fiŝaĵojn, viandaĵojn, gamaĵojn, fruk- 
tojn, legomojn ktp. La unuan fojon oni ŝatus perokule gustumi ĉion: tiom 
abundas la elekto de parte nekonataj manĝoj, kaj ĉio estas apetitveka. Ne 
mankas la baza manĝo de brazilanoj, t.e. rizo kun ruĝaj (kutime) fazeoloj. 
Kun plenigita telero oni proksimiĝas al oficisto, kiu pesas la teleron kaj en- 
skribas sumon en la fakturon. Se oni deziras ion trinki, necesas mendi 
aldone ĉe kelnero. Post la manĝo ĉe elirejo prezentu la fakturon kaj pagu. 
En preskaŭ ĉiuj ĉi-specaj restoracioj oni rajtas senpage trinki kafon el unu- 
fojaj plastaj glasetoj: Brazilo 
estas la unua kafproduktanto 
en la mondo! Similaj restora- 
cioj estas tre popularaj en la 
lando kaj relative malmulte- 
kostaj, sed ili povas diferenci 
laŭ la pokilograma prezo, kiu 
premisas komfortecon de la 
restoracio, variecon kaj 
kvaliton de la manĝaĵoj. 

Mi planis 6-tagan resta- 
don en San-Paŭlo kaj tamen 
supozis, ke eble estas iom tro 
da tagoj por viziti la plej 
grandan brazilan urbon, kie 
apudas malnovaj malaltaj 
domoj kaj modemaj 
ĉielskrapuloj, surdeklivaj 

malriĉaj kvartaloj kaj pompa urbocentro plenplena je oficejoj de diversaj 
entreprenoj, marĝenuloj kaj bonfartuloj, kaj kies loĝantaro superas 10 mil- 
ionojn. Tial ankoraŭ aŭtune mi petis helpon ĉe Jose R. Tenorio da Silva por 
okazigi viziton al lokaj fajrobrigadistoj. Evidentiĝis, ke tio estas ebla kaj eĉ 
interesa ankaŭ por la fajroestingistoj. Ĉi tie mi ne priksribu tion, kio rezul- 
tiĝis el mia ideo (supozeble, iuj el vi trovos ĝin iom stranga), ĉar pri nia 
vizito jam verkis artikolon la prezidanto de la E-asocio en 
<http://easp.org.br/portal/blogo/77-enlande/314-fajrobrigado> kaj resumis 
ĝin Fabricio Valle, la redaktoro de la revuo Esperanto, en ties ĉi-jara marta 
numero (paĝo 58). 

Dum aliaj tagoj ne mankis vizitoj al urbaj vidindaĵoj akompane de alia 
loka E-aktivulino Aparacida de Souza Araŭjo, estraranino de la asocio. 
Aparte menciindas veturoj (senpagaj por pensiuloj, eĉ eksterlandaj: sufiĉas 
prezenti identigan dokumenton) per metroo kun 
vastegaj haloj kaj larĝaj vagonoj. Konstruita 
proksimume antaŭ 40 jaroj, ĝi konsiderinde 
malŝarĝis la urban trafikon. En certaj stacioj en 
centro de la urbo oni antaŭvidis platformojn 
ambaŭflanke de vagonoj: kiam alvenas metro- 
trajno, oni forlasas la vagonon tra la pordoj de 
unu flanko, kaj nur post tio estas malfermataj la 
pordoj de la alia flanko por enlasi novajn 
pasaĝerojn. Iun tagon ni atingas la ĉefan ba- 
zaron, en kiu estas vendataj fruktoj (multe- 
kostegaj en tiu ĉi tropika lando!): kelkaj el ili 
kreskas nur en Sud-Ameriko. Feliĉe, bonkoraj 
brazilaj vendistoj proponas senpage gustumi ra- 
raĵojn kaj ne insistas pri ilia aĉeto. 

Santos . Januare posttagmeze pluvas en San-Paŭlo, kaj de tempo al 
tempo la akvo inundas kelkajn partojn de la urbo. Sed en la apuda Santos la 
ĉielo estas sennuba kaj brilegas hela sun’. Mi atingis tiun ĉi ĉeoceanan 
urbon per komforta buso. Iujn momentojn la buso apenaŭ moviĝis laŭ du- 
koridora ŝoseo pro kamionoj, kiuj veturigas diversajn kargojn al marhaveno 
de Santos. Dum 1,5-hora veturo mi ege frostiĝis. Tiomgrade mi ne frostas 
eĉ vintre en Rusio: klimatiziloj funkcias perfekte en Brazilo! Detalan ar- 
tikolon pri “Klimatizado en brazilaj publikaj transportiloj” verkis aŭstra es- 
perantisto Anton Obemdorfer, kiu samtempe kun mi vizitis Brazilon 
<http://esperantaretradio.blogspot.co.at/2015/02/klimatizado-en-brazilaj- 
publikaj.html>. 

Krom promenoj tra la varmega urbo en kompanio de kelkaj geesper- 
antistoj, komunaj vespermanĝoj, vizitoj al plaĝo, vidindaĵoj kaj al altaĵo, de 
kiu paraglisadumis lokaj aventuremuloj, ŝipekskurso laŭ Atlantiko prezen- 
tiĝis okazo veturi al bieno de la familio Mendes, ĉe kiu mi gastis. Kiu el ni 
ne memoras brazilajn filmoseriojn el la 90-aj jaroj? Guste tiutempe rusianoj 
konatiĝis kun la vorto “fazenda”. La veraj brazilaj “fazendoj” troviĝas 
sufiĉe for de urboj kaj ofte en kamparo aŭ tropika arbaro. Nuntempe iliaj 
posedantoj havas tie plenkomfortajn 1-2-etaĝajn domojn. Sur bienaj terito- 
rioj troviĝas ĝardenoj, legomejoj kaj bestejoj. La vizitita bieno krome en- 
havis vastan terenon kun palmoj kaj aliaj tropikaj kreskaĵoj, du artefaritajn 
lagetojn kun bredataj karpoj, kiujn fiŝkaptis la mastro Jose kaj kiujn poste 
fritis la mastrino Zilda. Freŝiga akvo el fonto sur deklivo senĉese plenigadis 
naĝejon, en kiu ni naĝis savante nin de ŝvito sub la senkompata suno... 

Pasaĝera fervojo mankas en Brazilo.Tial mi denove veturas perbuse. La 
vojaĝo inter Santos kaj Rio-de-Ĵanejro daŭras 8 horojn, sed la transfenestra 
pejzaĝo estas iom enua, ne tiel pitoreska, kiel mi ŝatus vidi dum taga 
veturo. Mezvoje la buso faras duonhoran halton. Preskaŭ ĉiuj pasaĝeroj de 
la buso iras al stacia restoracio por tagmanĝi. Ankaŭ mi sekvas ilin kaj de- 
nove konstatas pokilograman sistemon de priservado. 

Rio-de-Ĵanejro . Kiu el ni ne memoras la grandartifikulon de ĉiuj tem- 
poj kaj popoloj Ostap Bender kaj lian “kristalan” revon - per unu okulo ek- 
vidi Rio-n kaj defili laŭ Copacabana [Kopakabana] en blanka pantalono kaj 
blanka ĉemizo...? Tial veninte al Rio mi rigardis ĝin per ambaŭ okuloj tra 
fenestro de la buso kaj sentis ondon de optimismo kaj de ĝojo, avara sciv- 
olemo penetradis min. Do, neniu en Rio surmetas blankan pantalonon, eĉ 
ne ĉiuj surmetas blankajn ĉemizojn! Dum konstanta varmo oni preferas ŝor- 
tojn kaj senmanikajn ĉemizojn de ajna koloro. Veninte 4 tagojn antaŭ la 50- 
a Brazila Kongreso de Espe- 
ranto mi ŝatis iom revizii kaj 
poluri mian prelegon. Por 
tio taŭgis la sidejo de la 
Kultura Kooperativo de Es- 
perantistoj (prezidanto 
Givanildo Ramos Costa) en 
Rio, kien min akompanis 
Valeria Mattos, mia gasti- 
gantino. Fondita en 1951, 
post 5 jaroj ĝi aĉetis propran 
sidejon en urbocentro de 
Rio. Tie okazas lecionoj kaj 

prelegoj, konversaciaj rondoj kaj kunsidoj, artaj prezentadoj kaj amikaj 
renkontiĝoj. Krome, en tiu sidejo funkcias libroservo kaj ekzistas riĉa bib- 
lioteko, kiun mi iom trarigardis: plejpartas libroj eldonitaj en Brazilo, ĉar 
dum pli ol 30 jaroj KKE estis unu el la plej elstaraj eldonejoj de libroj en 
kaj pri Esperanto. Nun, post kelkjara paŭzo, ĝi revenas al la E-merkato ne 
nur per libroj, sed ankaŭ per diskoj, revuoj kaj aliaj esperantaĵoj. KKE el- 
donas dumonatan esperantlingvan revuon “InKo”, samformatan kiel REGo, 
kun koloraj paĝoj kaj koloraj fotoj. La estraranoj de KKE afable disponigis 
al mi la komputilon. Fininte la bezonatan pretigon, mi konversacias kun di- 
versaj ĉeestantoj kaj poste adiaŭas ĝis renkonto dumkongrese. 

Same, kiel en Santos, mia gastiganta familio loĝas ĉe la oceano, tial mi 
ne preterlasis eblecon sunbruniĝi kaj naĝi matene antaŭ promeni tra Rio 

vizitante kelkajn vidindaĵojn. La met- 
roo ligas ankoraŭ ne ĉiujn partojn de 
Rio, tial oni devas veturi buse aŭ tak- 
sie. Same kiel en metroo, ankaŭ 
veturo en busoj (iuj kun klimatiziloj - 
brr!, aliaj - kun malfermitaj fenestroj) 
estas senpaga por pensiuloj. 

Vizitoj al certaj municipaj muzeoj 
kaj ekspozicioj estas tute senpagaj, 
tial mi profitis eblecon konatiĝi kun 
iliaj trezoraĵoj. En iu muzeo mi ek- 
vidis hazarde teatrajn afiŝojn kaj 
prospektojn. Kaptis mian atenton la 
vortoj “A febre do samba”, kiujn ne 
estis problemo tuj kompreni: sen- 
dube, mi ŝategus spekti sambajn dan- 
cojn tra riĉa historio de kamavaloj en 
Rio. Bonŝance, tiumomente mi estis kun loka esperantistino, kiu ankaŭ ne 
pretelasus ĉi teatraĵon, kaj ni ekrapidis al la teatro SESI. Post starado ĉe la 
teatra kasejo en vico de dezirantoj lastmomente aĉeti biletojn ni pasigas du 
horojn admirante surscene artistojn de tri civilizacioj - indiana, eŭropa kaj 
afrika, kiuj donacis al ni brazilajn ritmajn kantojn kaj virtuozajn dancojn, 
kiuj entuziasmigis ĉeestantan publikon danci fme de la prezentado. Alian 
tagon ni decidis supreniĝi al la montoj Urca [Urka] kaj Pao Afŭcar (Sukera 
Pano). Tamen la deziro malaperis kiam mi rigardis de malsupro kiel balan- 
ciĝas kablotramo inter du montoj je ege granda alto: mi ne estas timulino, 
tamen ekstremaĵoj ne eniris miajn vojaĝplanojn. Ĉe la montoj - tropika ar- 
bara parko. Dum promenado sur ĝiaj vojetoj ni ekvidis malgrandajn sova- 

ĝajn simiojn kun longaj maldikaj vostoj, kiuj laŭ la konduto similis nialan- 
dajn sciurojn. 

Dum la vojaĝo preskaŭ ĉiam mi estis akompanata de lokaj geesper- 
antistoj, tial mi ne sentis bezonon pri la portugala lingvo. Pluse, mi estis 
avertita anticipe de Emilio Cid, la ĉefdelegito de UEA, ke se mi troviĝos 
sola enurbe kaj nepros komunikiĝi kun lokanoj, mi parolu malrapide en Es- 
peranto. Feliĉe tion mi jam spertis en 2006 dum la vojaĝo al Portugalio: 
certaj portugalaj vortoj similas laŭ formo, aliaj laŭ signifo al la Esperantaj: 
oriente, nordo, centro, turismo, fenomeno, instituto, numero, oceano, 
monumento, moda, problema, modema, tomato ktp. Venante al Brazilo oni 
antaŭvidu, ke la loĝantoj scias neniun fremdan lingvon: eĉ la angla ĉi tie ne 
estas favorata. Tial oni lernu la portugalan aŭ kunprenu konversacilibron, 
alimaniere oni devos kompreniĝi pergeste... 

La 50-a BKE . Kaj jen alvenis la tago, kiam komenciĝis la jubilea Brazila 
Kongreso de Esperantistoj kun la temo “Ĉu ni sukcesis?”. Gi okazis de la 
23-a ĝis la 27-a de januaro en konstruaĵo de UERJ - Universitato de la ŝtato 
Rio-de-Ĵanejro kun partopreno de ĉirkaŭ 250 personoj 
(http://esperanto.org.br/info/index.php/pages/kongresoj/okazintaj-bke/485- 
50bke2014), inkluzive malgrandan dekon da eksterlandanoj. En la sama 
marta numero de la revuo “Esperanto” sur la paĝo 64 oni povas legi artiko- 
lon de Fabiano Henrique pri la kongreso. Evidente, mi ne rajtas taksi rezul- 
tojn/sukcesojn de Brazila E-movado. Tial mi priskribu tion, kion mi 
vidis/spertis kaj kio restis marĝene, ekster la menciita artikolo. Unue, kio 
plaĉis: afableco de la kongresanoj, bona scipovo de Esperanto ĉe plejparto 
da ili kaj tute klara ilia prononcmaniero, riĉa elekto de E-literaturo kaj de 
diversaj esperantaĵoj prezentitaj de BEL, KKE kaj de la eldonejo Lorenz 
(prezidanto Robinson Mattos), 
sufiĉe amasa ĉeesto de kongre- 
sanoj en programeroj, riĉen- 
hava prelego de la prezidinto 
de BEL Pedro Cavalheiro dum 
la malfermo, okazigo de diver- 
saj kaj kelknivelaj E-kursoj, 
elokventa prelego de Anton 
Obemdorfer pri fondiĝo kaj 
funkcio de E-retradio, arta ves- 
pero kun bonkvalitaj prezenta- 
ĵoj. Mi havis okazon ĉeesti 
kunvenon de brazila E- 
junualaro, kiu okazigis sam- 

tempe sian 35-an Brazilan Esperantistan Junularan Kongreson. Sub gvido 
de la prezidanto de BEJO Femando Jorge P.Maia oni priktraktis E- 
bonnivele problemojn de sia organizo kaj ĝiajn perspektivojn. Danke mi 
akceptis afablan helpon de la LKK-anoj (s-roj Femando Pita, Mar- 
cio S. Nascimento, Allan Argolo) pri teknika organizo de mia progresiga 
kurso kaj mia prelego. Kaj jen alia flanko: de multaj brazilaj partoprenantoj 
mi aŭdis, ke ĉi kongreso estas malbone organizita kaj havas multajn 
mankojn. Pro ferioj en la universitato, en kiu okazis la kongreso, oni ko- 
mencis riparon de certaj lemoĉambroj kaj aŭditorioj, tial oni konstante 
ŝanĝis lokon de tiu aŭ de alia programero, sed anonctabulo mankis. Same 
mankis iuj ajn indikoj pri okazata E-kongreso en la Universitato kaj en ĝia 
proksimeco. Dum la solena malfermo krom E-himno nenio solena okazis: 
ĝi estis fakte unuhora elpaŝo de preleganto - programero, al kies longdaŭro 
la publiko ne estis preta kaj iom enuiĝis. Kelkaj prelegoj okazis en la por- 
tugala lingvo, 
aliaj similis in- 
struadon de E- 
gramatiko, kel- 
kaj kongresanoj 
prezentadis 
siajn prelegojn 
legante surpa- 
perajn tekstojn. 

Kaj sonis neniuj 
dankoj al parto- 
prenintoj, kiuj 
pagis konsider- 

indan kongresan aliĝkotizon, al la prelegintoj kaj la gvidantoj de E-kursoj, 
neniuj “Tostoj kaj ŝaŭmvinoj al ĉiuj!” kiel estis skribite en la kongresa 
retejo kaj en la kongresa kajero. Ĉu kongresa merkatiko? Nu, fakte, tio ne 
tre gravas, ĉar drinki ĉe varmego +40 °C estas danĝere por ĉiuj! 

Meze de la kongresa programo, dimanĉe - ekskursa tago. Tiuj, kiuj de- 
ziris partopreni en unu el du ekskursoj (duon- kaj plentaga), devis pagi an- 
ticipe. Nur proksimume 30 kongresanoj veturis en ambaŭ busetoj, supoze- 
ble pro multkosteco de la ekskursoj. De unu flanko ekskurso estis tre in- 
teresa por mi, de alia - iom ĝena, ĉar la ĉiceronoj ne estis esperantistoj kaj 
inter kunveturintoj ne multis E-fluparolantoj. Tamen, la veturo tra Rio kaj 
al la fama statuo de Cristo Redentor (Kristo Redemptoro), simbolo de la 
urbo, estis tre allogaj. Ni ekvidis (vere, nur tra feraj kradoj) faman sam- 
bodromon por ensorbi laŭeble atmosferon de la plej granda kamavalo en la 

mondo okazanta februare; originalan katolikan katedralon, konstruitan en la 
70-aj jaroj de la pasinta jarcento, kiu laŭ sia formo pli similas piramidon de 
majaoj kaj kie en tiu mateno aŭdiĝis dimanĉa meso, kaj maldekstre de ĝi 
same neordinaran sonorilejon; “katedralon” de la dua religio en Brazilo, t.e. 
futbalo, - stadionon Maracana [Marakana] kaj monumenton al brazila nacia 
teamo. La fina celo de nia ekskurso - la statuo sur la monto Corcovado 
[Korkovado]. La buseto malrapide suprenrulas laŭ serpentuma vojo. Post 
duonhoro - elbusiĝo, staro en kurta vico: ni ja estas grupvizitantoj. Apude 
videblas longa vicego de kompatindaj vizitontoj atendantaj dum kelkaj 
horoj sian eniron sub bruliga suno. Nia ĉiĉeronino aĉetas enirbiletojn. 
Ŝanĝo de buseto. Supreniĝo per lifto, poste per du eskalatoroj. Amasego da 
homoj, plejparte brazilanoj, tumultas ĉe la statuo. Ĉiuj fotas ĝin kaj sin sur 
ĝia fono, fotas pitoreskan panoramon de Rio kun ĝia neordinara pejzaĝo kaj 
laguno, neĝblankajn ĉielskrapulojn, brilantajn subsune, multkilometrajn 
plaĝojn kun ŝaŭma surfo, deklivojn kun verdaĵoj... Posttagmeze la ekskurso 
finiĝis, sed kelkaj el ni entreprenas memstaran busvojaĝon laŭ la plej longa 
(pli ol 13 km) kaj alta ponto ne nur en Brazilo, sed ankaŭ en Sud-Ameriko. 
Gi ligas la urbojn Niteroi kaj Rio-de-Ĵanejro. Niteroi estas konata pleje pro 
kelkaj konstruaĵoj de Oscar Niemeyer, unu el fondintoj de la modema bra- 
zila arkitertura skolo. Ni vizitas la muzeon de modema arto, kies ekspona- 
ĵojn ne ĉiam estas facile kompreni kaj inde apreci. Laŭ sugesto de Wan- 
demberg R.Morais, prezidanto de LKK de la 87-a UK en Fortalezo 2002, ni 
revenas al Rio per ŝipeto. 

Kio por mi estis/estas Brazilo? Krom abunda vegetaĵaro, suno kaj 
plaĝoj, mi ĝuis kontaktojn kun brazilanoj, simplaj kaj amikemaj, afablaj kaj 
bonkoraj homoj, ĉiam pretaj helpi. La Esperanto-fono de la vojaĝo estis 
plia pozitivaĵo por sopiri pri la pasigita tempo en la lando. A1 Brazilo endas 
veturi. Do, la lastajn vortojn de la kanto: “... Ekvidos ĉu Brazilon mi dum 
mia vivo - ĉu?” mi povas feliĉe respondi: “Jes!” 

Tatjana Loskutova (Ivanovo) 

LA 28-a KONFERENCO DE REU 

Estimataj samideanoj! 

18-19.07.2015 enkadre de RET en Jadrin (Ĉuvaŝio) okazos vica Kon- 
ferenco de REU. Informon pri ĝi Vi povas vidi ĉe <www.reu.ru>. 

Ni invitas Vin partopreni en ĝi kaj fizike, kaj virtuale. Nun estas kolek- 
tataj proponoj, ideoj, projektoj por la Konferenco. Sendu Viajn ideojn al 
<konferenco@reu.ru>, ili aperos en la listo publikigita en la paĝo 
<https://docs.google.eom/document/d/l 5wC 1 TE9_Om9Wbz6Jc20qb_amb 
U-86bOhRRc3xZXdpOY/edit?usp=sharing>. 

REU bezonas novajn fortojn por sia agado. Ni petas Vin persone parto- 
preni en funkciado de la Landa Asocio. Proponu Vin por labori kiel estra- 
rano de REU, aŭ kiel komisiito pri iu konkreta agaddirekto, pri kiu Vi opin- 
ias Vin sperta, aŭ utila por la asocio. Se Vi dume ne estas preta, aŭ estas 
preta, sed ĉi-jare ankoraŭ ne povas ekaktivi, do ni petas Vin sendi viajn re- 
komendojn pri aliaj esperantistoj taŭgaj por tiu laboro. Atentu, ke ne temas 
pri honoraj postenoj, sed pri utila por Esperanto-movado laboro enkadre de 
REU. Do bonvolu ne proponi simple estimindajn personojn, kiuj pro iamaj 
atingoj meritas gloron. REU bezonas realajn aktivulojn. Ne gravas, se Vi aŭ 
persono, rekomendita de Vi, momente ne estas membro de REU. Vi povas 
aliĝi iam ajn vizitinte <www.reu.ru>. 

La kandidatoj estas listigataj ĝis 01.07.2015 ĉe 
<https://docs.google.eom/document/d/lZ_xfrGEI18dzuQnCREluSCZc21YY 
udR3 y OyD 1N4P217 4c/edit?usp=sharing>. 

Organizantoj de la Konferenco 

SEULO GASTIGOS LA 102-an UK 

La ĉefurbo de Korea Respubliko, Seulo, gastigos la 102-an Universalan 
Kongreson de Esperanto en la jaro 2017. La Estraro de UEA devis diskuti 
nekutime longe antaŭ ol fari la elekton inter Seulo kaj la kanada Montrealo, 
ĉar la invitoj de ambaŭ urboj estis zorge preparitaj kaj detale dokumentitaj. 
Ambaŭ lokoj prezentis tre bonajn kondiĉojn por sukcesa okazigo de la plej 
grava Esperanto-evento de la jaro. Pri tio raportis jam pli frue la Generala 
Sekretario Martin Schaffer kaj la Konstanta Kongresa Sekretario Clay Ma- 
galhaes, kiuj pasintjare faris esplorvizitojn al ambaŭ lokoj. 

La Universala Kongreso okazos en Seulo por la dua fojo. En 1994 ĝi 
gastigis la 79-an UK kun 1776 aliĝintoj. Korea Esperanto-Asocio estas unu 
el la plej viglaj landaj asocioj de UEA. Pri tio elstare atestas ankaŭ la fakto, 
ke la nombro de individuaj membroj en Korea Respubliko pli ol duobliĝis 
pasintjare: el 52 al 112. 

Gazetaraj Komunikoj de UEA 

UEA SERĈAS NOVAN ĜENERALAN DIREKTORON 

Pro baldaŭa emeritiĝo de la nuna ofichavanto, kandidatoj estas serĉataj 
por la posteno de Generala Direktoro de UEA kun enkonduka spertiĝpe- 
riodo ekde la 1-a de januaro 2016. 

La Generala Direktoro (GD) estas la ĉefa oficisto de UEA, kiu laŭ la 
Statuto respondecas al la Estraro pri la detala mastrumado kaj kontrolado 
de la aferoj de la Asocio. La GD kunlaboras kun la Estraro kaj aliaj oficha- 
vantoj por realigi la mision kaj vizion de UEA, responde al la aspiroj kaj 
bezonoj de ĝia membraro, en la kadro de la Strategia Laborplano. Interalie, 
la GD, kunlabore kun la Estraro, gvidas la movadan kaj ekstermovadan 
politikojn de UEA, zorgas pri la financa evoluigo de la Asocio kaj kreas 
sistemojn kaj etoson por efika kaj harmonia teama laboro en la Oficejo kaj 
la gvidorganoj. 

Inter la nepraj kvalifikoj por tiu posteno estas: baza universitata dip- 
lomo; tre bona skriba kaj parola Esperanto (KER Cl), kun iu grado de 
klereco pri la historio kaj kulturo de Esperanto kaj pri UEA; almenaŭ skriba 
rego de la angla; kaj laŭeble bona rego de aliaj lingvoj. Kandidatoj devus 
havi plurjaran sperton en respondeca posteno en regiona, nacinivela aŭ in- 
temacia asocio aŭ firmao, kaj almenaŭ bazajn konojn pri oficeja mastru- 
mado, planado kaj komunikado. Tre dezirindaj estas pruvitaj konoj kaj ka- 
pabloj pri: membro- kaj donacvarbado; gvidado de volontuloj; kunlaboro 
kun volontulaj teamoj kaj estraroj; interkultura komunikado; kaj la gvidado 
de intemaciaj neregistaraj organizaĵoj. Aktiva organiza sperto en la movado 
estas dezirinda. 

Plena priskribo de la respondecoj, dezirindaj kvalitoj kaj bezonataj 
kvalifikoj ĉe la posteno estas trovebla en la retejo de UEA. Por kandidatiĝi 
sendu leteron kaj kompletan vivresumon retpoŝte al la Centra Oficejo de 
UEA <dungodir@co.uea.org> ĝis la 31-a de majo 2015. La plej kvalifikitaj 
kandidatoj estos invititaj al intervjuo kun estrara komisiono en Lillo, Fran- 
cio, dum la du tagoj antaŭ la komenco de la 100-a Universala Kongreso. Se 
necesas pliaj klarigoj pri la posteno, bv. kontakti la Prezidanton de UEA, d- 
ron Mark Fettes <mtfettes@sfu.ca>. 

Gazetaraj Komunikoj de UEA 

LA MALFERMO DE E-CENTRO 
EN ORIENTEŬROPA NACIA UNIVERSITATO 

La 3-an de aprilo 2015, je la 15-a, en la ĉefa domo de Orienteŭropa 
nacia universitato nome de Lesja 1 Jkrai nk a Ukrainia Esperanto-Asocio so- 
lene malfermis unikan E-centron. Gi funkcias ĉe la katedro pri romidaj 
lingvoj kaj interlingvistiko. La evento okazis enkadre de la festa semajno 
de Instituto pri eksterlanda filologio. En la instituto jam funkcias la ger- 
mana, la franca, la kanada, la sveda kaj la araba centroj, kiuj okupiĝas pri 
iliaj lingvoj kaj kulturoj. 

La solenaĵon en la granda aŭditorio komencis Nina Daniljuk, la estro de 
la katedro pri romanidaj lingvoj kaj interlingvistiko, profesoro, doktoro pri 
filologiaj sciencoj, estro de Instru-metodika komisiono de UkrEA, kiu ko- 
natigis la ĉeestantajn studentojn kaj profesorojn kun la gastoj, rakontis pri 
taskoj de la E- 
centro: prezento de 
speciala kurso por 
studentoj pri inter- 
lingvistiko, or- 
ganizo de E-kursoj 
kun certiga atesto 
de la universitata 
nivelo laŭ eŭropa 
referencskalo, “ron- 
daj diskuttabloj”, 
sciencaj konferen- 
coj, renkontiĝoj de 
esperantistoj, kun- 
sidoj de la urba E-klubo “Arbara kanto” k.t.p. 

La partoprenantojn gratulis la vicrektoroj de la universitato: la unua 
vicrektoro, prof. d-ro Anatolij Cjosj kaj la vicrektoro pri intemaciaj rilatoj 
doc. Serhij Fedonjuk, kiuj parolis pri la perspektivoj de la E-centro. Ili sub- 
strekis, ke la E-centro devas kunigi multajn interesiĝantojn, daŭrigi la 
sciencajn esplorojn pri interagado de la etnaj kaj planitaj lingvoj en la 
kunteksto de la eŭropa integriĝo. Poste la gvidantino tralegis la gratulojn, 
kiuj venis okaze de la malfermo: de vicprezidanto de UEA, komisiito de 
ILEI pri la retkurso “Esperanto Etape” Stefan MacGill, prezidantino de 
ILEI Mireille Grosjean, sekretario kaj estrarano pri konferencoj de ILEI 
Radojica Petroviĉ, kuratorino pri Eŭropaj Studoj, estro de la ukraina, la be- 
lorusa kaj la Esperanta kolektoj en Brita Biblioteko Olga Kerziouk, gvi- 

danto de la Interlingvistikaj Studoj, gvidanto de la Finn-Ugra Katedro de 
Universitato Adam Mickiewicz prof. d-ro Ilona Koutny, prezidanto de la 
Esperanto-Societo de Cikago, d-ro lektoro de Jagelona Universitato en 
Krakovo kaj Universitato de Ĉikago Leszek Kordylewski, de Odesa Espe- 
ranto-klubo “Blanka Akacio”, de Ukrainia Ligo de Esperantista Junularo 
(Andreo Jankovskij). 

Venis por persone gratuli kaj partopreni la eventon la prezidanto de Uk- 
rEA kaj de bonfara fonduso nome de Vasilij Eroŝenko, akademiano de In- 
temacia industria akademio Eŭheno Kovtonjuk, la popola aktorino de 
Ukrainio, prof. d-ro pri fdozofio de Nacia Arta Akademio de Ukrainio 
nome de P.I.Ĉajkovskij, katedra estro pri enĉambra muziko de Nacia ŝtata 
filharmonio, vic-estro de la Societo de amikoj de Esperanto en UkrEA Eŭ- 
henija Basalajeva. 

Dum la elpaŝo UkrEA-prezidanto Eŭheno Kovtonjuk donacis al la E- 
centro dekon da libroj, inter kiuj estas la granda E-ukraina vortaro, la ju- 
bilea medalo de Vasilij Eroŝenko, kaj deziris strategian sukceson. Li ankaŭ 
invitis la ĉeestantojn partopreni E-renkontiĝon maje en Ĉemivci kaj ju- 
bilean 100-an Universalan kongreson de Esperanto en Francio. 

Eŭhenija Basalajeva rakontis pri la koncerto, kiun ŝi iniciatis laŭ la ver- 
koj de Vasilij Eroŝenko en Kijivo en la Domo de aktoro la 18-an de aprilo. 

Prezidanto de Lucjka E-klubo “Arbara kanto”, ĵumalisto kaj pentristo 
Niko Voloŝin parolis pri la historio de E-klubo kaj ĝia prospero. 

La studentinoj de Instituto pri eksterlanda filologio Tatjana Isnjuk kaj 
Marija Sved preparis interesan bildprezenton pri E-movado en la mondo 
kaj Ukrainio, pri IJK-2011 en Kijivo. Sonis originala E-muziko kaj E- 
kantoj. La studentino Katerina Vitoŝko kantis la bone konatan kanzonon de 
Taras Petrinenko “Ukrainio” en E-traduko, la studentino Tatjana Karpiv 
deklamis la E- 
tradukon de la fama 
poeziaĵo “Testa- 
mento” de la emi- 
nenta ukraina verki- 
sto Taras Sevĉenko. 

Poste la ĉeestan- 
toj venis al ĉambro 
de la E-centro, kie 
ili daŭrigis la sole- 
nan malfermon. 

Dum la kunsido de 
E-klubo “Arbara 

kanto” kun teo kaj dolĉaĵoj oni gratulis prezidanton Niko Voloŝin okaze de 
la 8-monatiĝo de liaj kaj de lia edzino Anja gefiloj-ĝemeloj, kiuj estas de- 
naskaj esperantistoj. La kunsidon ĉeestis dekano de Instituto pri eksterlanda 
filologio doc. Oksana Rohaĉ. 

La informacian subtenon de la evento efektivigis operatoro-produktisto 
de la televida kanalo “Rosa-TV” el Kijivo Roman Ĉihrinecj, ĵurnalistoj kaj 
fotokorespondentoj de la gazeto “Nia universitato”. 

La adreso de la E-centro: prospekt Voli 13, urbo Lucjk, Ukrainio 43026, 
Orienteŭropa nacia universitato nome de Lesja Ukrainka, katedro pri ro- 
midaj lingvoj kaj interlingvistiko. La leterojn prefere sendi al prof. d-ro 
Nina Daniljuk per ordinara poŝto aŭ al la adreso 
<nina.danylyuk@gmail.com>. 

(ukrainaj esperantistoj) 

STATISTIKO 2014: 

DENOVE PLI OL 5000 INDIVIDUAJ MEMBROJ 

En la aprila numero de la revuo “Esperanto” aperis la oficiala statistiko 
pri la membraro de UEA en 2014. Laŭ ĝi estis entute 5027 individuaj 
membroj, t.e. 124 pli multe ol en 2013. Plej multe da individuaj membroj 
liveris Germanio (462), Brazilo (454), Francio (429), Japanio (326), Usono 
(269) kaj Nederlando (206). 

La plej granda kresko okazis en Brazilo (+77), evidente dank’ al la UK 
en la najbara Argentino, kie la kongresa efiko estis +27. E1 la modela var- 
bado fare de la estraranoj Lee Jungkee kaj Martin Schaffer rezultis grava 
kresko en Korea Respubliko (+60) kaj Meksiko (+39). Same okazis ankaŭ 
en Ĉinio (+36), kie Trezoro Huang Yinbao ekfunkciis kiel nova energia 
kotizperanto. Menciindan falon, kvankam nur incidentan pro la fora UK, 
notis Francio (-40), Rusio (-24) kaj Pollando (-19). 

La aligitaj membroj - t.e. tiuj membroj de la landaj asocioj, kiuj ne estis 
samtempe individuaj membroj de UEA - nombris 9789 (-230). Sekve la 
tuta membraro de UEA, kiu konsistas el la individuaj kaj aligitaj membroj 
kune, estis 14816 (-106). 

449 individuaj membroj de UEA estis samtempe individuaj membroj de 
ĝia junulara sekcio TEJO. Tio estas 119 pli ol en 2014, tiel ke la kresko de 
la nombro de individuaj membroj de UEA okazis preskaŭ tute pro la 
plimultiĝo de junaj membroj. La nombro de junaj aligitaj membroj estis 
1477 (-183). La tuta membraro de TEJO do iom ŝrumpis kaj estis 1926 
(-64). La revuo Esperanto havis 2898 pagitajn abonojn (-70) kaj la junulara 
revuo Kontakto 690 (+89). 

Gazetaraj Komunikoj de UEA 

>kultura revuo 


Mikaelo Bronŝtejn estas fmverkanta romanon pri la vivo de esperantistoj 
en Rusio-Sovetio dum la epoko inter 1918 kaj 1938. La g\’idantoj kaj akti- 
vnloj de la tiama E-movado rolas tie kiel flankaj figuroj; la k\nnopo de ĉe- 
frohtloj estas simplaj esperantistoj, kies sortoj interkirliĝas en la kaldrono 
de la nova bolŝevista ŝtato. Kelkaj ĉapitretoj el la romano estis publikigitaj 
pasintjare en “Beletra Almanako” Ns 20. REGo proponas al la legantoj 
unu el la partoj de tiu romano. 


Mikaelo Bronŝtejn 

Mi stelojn jungis al revado... 

romano 

Parto 4 

Perlas per la belo stelo-stilo, 
kun facilo ŝprucas Esperanto - 
gaja triV de l’ najtingalbabilo 
dum trankvilo de V printempa kanto. 

Eŭgeno Mihalski 

Vasilj 

1 . 

Pri la separatismo en SEU 

... Sovetlandaj esperantistoj estas multnombraj kaj ilia multnombreco 
estas forto reala. Bedaŭrinde, la separatismaj tendencoj de apartaj grupoj 
kaŭzas malfortigon de tiu forto. 

Kamaradoj el Harkov, Kiev, Omsk k.a. lokoj forgesas la devizon iam 
faman en Esperantujo ”La unueco donas fortecon ”. 

CK proponas al ĉiuj provincaj kamaradoj insisti, ke ilia aliĝopago estu 
nepre direktata Moskvon. 

CK memorigas al Ukraina Federacia Komitato, ke nnr unuigite la 
sovetlandaj esperantistoj sukcesos en sia laboro. 

Kaj ke plej grava malhelpilo por tiu sukcesa laboro estas ilia separatismo. 

CKdeSEU 
“Soveta Esperantisto” JV° 6,1925 

- Bonŝance vi venis, samideano... tre bonŝance!.. Ŝajnas al mi, ke mi 
vidis vin en iu kunveno... Certe, jes! Mi rememoras - vi estas Koval... 

- Vasilj. Vasilj Koval el Podolio 1 . 

- Jes, jes! Kaj mi estas Eŭgeno Miĥalski el Odeso. Ni ja konatiĝis antaŭ 
kelkaj jaroj... ĉi tie, en Kievo, dum esperantista kunveno... Nu, eble, vi 
ne scias... mi estas poeto... Volu nomi min Eŭgeno. Mi gvidos vin tuj 
en la publikan manĝejon, tute proksime ĝi situas... pli-malpli bonaj 
pladoj... nemultekostaj!.. Ankaŭ mi tagmanĝos - por kompanio! Sed 
poste - tuj en la klubon! Ĉio ekos tie precize je la tria! Jes, precize! 
Ĉar la jubileanto estas ege akurata persono! 

La akompananto, poeto Miĥalski, estis stumblanta parole kaj paŝe, ĉar 
dum la rapidiro li foj-de-foje devis levi la kapon por rigardi la vizaĝon de la 
pli alta Vasilj. Post vica paŝstumblo, preskaŭ faliginta la poeton, Vasilj sub- 
tene prenis lian kubuton. 

- Ne rapidu, amiko, - li iom detenis la apudpaŝanton kaj rigardis la hor- 
loĝon sur la stacidoma tureto. - Pli ol tri horojn ni havas. Sed kiu estas 
la jubileanto? 

- Ho, vi konas lin! - Miĥalski denove levis la kapon. - Granda poeto! 
Kaj granda esperantisto! Devjatnin! 

- Vasilij Nikolajeviĉ? - mire demandis Vasilj. - Kial mi ne konu lin? Ja 
mi rakontis tiam, en la kunveno... Li estas mia instruisto! - aldonis li 
kun certa fiero. - Sed kial jubileanto? Laŭ mia scio, li havis la ju- 
bileon antaŭ tri jaroj... 

- Ho, la jubileo... ĝi estas speciala! - respondis Miĥalski. - Nia prezi- 
danto Dmitrij Viktoroviĉ iniciatis ĝin. Tridek kvin jaroj... jam tridek 
kvin jaroj, imagu! Vasilij Nikolajeviĉ verkas en Esperanto dum tridek 
kvin jaroj!.. Jes, nun mi rememoras vian rakonton... pri lia instruado 
en iu germana prizono, en... ĉu en la de kk vara? 

Neĝfloketoj, flugantaj nehaste kaj abunde, estis enorme grandaj, kvazaŭ 
iu ŝirus super Kievo lanugan kusenegon, kaj nun la lanugo descendanta 
dense plenigis la aeron, gluiĝante al paltoj kaj ĉapoj, degelante grandgute 
sur vizaĝoj kaj estigante sur la pavimo malagrablan kotan kaĉon. 

1 Podolio (ukraine - Podilla) - en 1925-1932 gubernio de Ukraina SSR, poste 
disigita al Kamjanec-Podilska, Vinnica kaj jitomira regionoj. 

- Ne, Eŭgeno, - diris Vasilj, per la voĉo same fiera. - En la deksesa 
jaro, en germana militkaptitejo. 

- Ho jes, unika historio! - eksklamaciis la poeto. - Mi petas vin: 
prezentu ĝin pli detale dum la hodiaŭa festo! Sendube... sendube ĝi es- 
tos interesa por ĉiuj kaj... kaj ege agrabla por Vasilij Nikolajeviĉ! Kaj 
poste... hejme verku mallongan rakonton pri via esperantistiĝo! Mi 
zorgos, ke ĝi estu publikigita... 

- Be! - Vasilj heziteme kapneis. - Mi ne estas verkisto. Eĉ leterojn al 
miaj amikoj mi skribas kun granda peno. 

- Ne gravas, ne gravas! - kuraĝigis lin Eŭgeno. - Sendu al mi la tek- 
ston, mi poluros. 

- Do bone,- konsentis Vasilj, kompateme spektante desupre, ke la dege- 
lintaj neĝeroj larme fluas laŭ la vangoj de la poeto. - Poluru. Mi ne 
dubas, ke vi poluros ĉion konvene. 

Seka varmo de la manĝejo volvis ilin; ĝi estis agrabla kaj plezuriga. Ple- 
zuriga kaj bonodora estis ankaŭ la barĉo, prenita de ambaŭ, kvankam Vasilj 
enpense notis, ke io mankas al ĝi diference de tiu, kiun kutime kuiris Maria, 
instruita de lia panjo. Ah, Maria!.. 

- Ĉu vi havas Esperanto-grupon aŭ klubon? - demandis Eŭgeno. 

- Mi loĝas en vilaĝo... - elparolis Vasilj. - Eble, io estas en la apuda 
urbo, mi ne havas tempon por viziti... sed mi korespondas kun multaj 
amikoj, ankaŭ kun eksterlando. 

- Ĉu vi estas aliĝinta al SEU? 

- Jes, mi aliĝis en la dudek tria. 

- Do kien vi pagas vian membrokotizon? 

- A1 Moskvo. 

- Tio ne decas, - konvinkite diris Mihalski. - Ni parolu kun Dmitrij 
Viktoroviĉ. Se vi ne povas pagi al iu loka grupo, li akceptu vian 
kotizon. 

- Mi ne komprenas, - Vasilj detenis plenan kuleron ĉebuŝe. - Ĉu estas 
diferenco? Ja ni estas unu organizaĵo... 

- Simpla afero, - Eŭgeno parolis nun malrapide, kvazaŭ klarigante al 
nekomprenema infano. - Certa procento de la kotizoj laŭstatute devas 
resti en la kaso de ukrainiaj esperantistoj - por lokaj bezonoj. Sed se la 
kotizo trafas en Moskvon, ni ricevas nenion... 

- Strange... - mediteme elparolis Vasilj. - Tamen ja poste... ekzemple, 
en la fino de ĉiu jaro oni povas rekalkuli ĉion kaj lasi en Kievo parton 
de la kolektita mono. 

La poeto skrapis la nukon. 

- Jes, verŝajne, ni lasas... Tiuj financaj kvereletoj... - balbutis li. - Mi ne 

estas librotenisto, vidu... 

- Mi komprenas, - diris Vasilj subtene. - Nu, se Dmitrij Viktoroviĉ 
konsentos... por mi ja egalas, kien mi pagu. 

- Do bone! - la voĉo de Eŭgeno reakiris viglecon. - Iun demandon mi 
havis al vi... aĥ, jes! Oni petis, ke mi kaptu vin en la stacidomo - mi 
faris. Sed mi ne demandis vin, por kio vi venis... se pri la jubileo vi ne 
sciis... Ĉu vi havas iajn aferojn en Kievo? 

- Jes, - respondis Vasilj. - Mia edzino estas tie ĉi... en hospitalo. 

- Ho, amiko, mi kompatas! - la poeto metis sian kuleron, scivoleme ri- 
gardante al Vasilj. - Ĉu io grava? En kiu hospitalo? Ni havas kelkajn 
en Kievo... 

Vasilj silentis, pensante pri respondo, kiu satigus la scivolemon de la 
kunparolanto. Sed nenion konvenan li sukcesis elpensi. 

- Vidu... - li diris, kiam la silento iĝis liaopinie tro suspektinda. - Mi 
dume ne scias, kie ŝi estas. Morgaŭ matene mi devas infonniĝi. 

- Kie? - Eŭgeno gapis lin eĉ pli scivoleme. - Mi ne estas kievano, sed 
mi bone konas la urbon, amiko. Se mia helpo estos utila, ne hezitu! Mi 
estas libera morgaŭ... 

- Ba... Ne zorgu. - Vasilj kapneis. - Ankaŭ mi konas la urbon ne mal- 
bone, kaj... kaj vi tutegale ne rajtas iri kun mi tien. 

- Aha... - la poeto trovis mem taŭgan klarigon por si. - Virinaj prob- 
lemoj. 

- Je... jes, - respondis Vasilj. - Guste... la virinaj... 

2 . 

Mortigo de Petlura. Parizo (TASS) Hodiaŭ la pasantan laŭstrate Pet- 
lura aliris iu ukraino kaj deklaris, ke li venĝas pro la murdoj de multaj ru- 
soj kaj judoj en Ukrainio, kaj per revolvera pafo mortigis lin. 

“Leningradskaja pravda”, la 26-an de majo, merkredo 

La domo estis mome granda, grizŝtona, kun kradumitaj fenestroj de la 
unua kaj dua etaĝoj. Mankis ŝildoj, mankis afiŝoj, kutime donantaj almenaŭ 
ian informon pri certa domo, mankis fasada eniipordo - normala por la kvi- 
netaĝa domo kvardek metrojn longa. Irante sub neĝofalo laŭlonge de la 
fasado, Vasilj ne trovis eĉ domnumeron, sed ĝi almenaŭ estis divenebla laŭ 
tiuj de la najbaraj domoj ambaŭflanke. Li ĉirkaŭiris la domon; jes, ĝia dorsa 
flanko havis tri pordojn, - ĉiuj estis ŝlositaj kaj havis neniajn ajn ŝildojn, - 
sed unu el la flankaj havis sonorilbutonon. Vasilj premis ĝin. 

Post kelktempa atendo la pordon malfermis virino en blanka kitelo. Ŝia 
vizaĝo prezentis nenioman afablon aŭ scivolemon. 

- Dokumenton! - kurte raŭketis la virino. 

Vasilj tiris el la intema poŝo paperon, ricevitan hieraŭ en certa oficejo, 
kies nomon oni petis forgesi. Preninte la paperon, la virino atente rigardis 
lin kaj demandis: 

- Ĉu la edzo? 

- La edzo, jes, - konfirmis Vasilj. 

- Bone, - elparolis la virino. - Sekvu min. 

Iom mildiĝis ŝia vizaĝo, kaj dum ilia kuna iro laŭ la koridoroj de tiu sek- 
reta hospitalo ŝi bonvolis eligi kelkajn informajn frazojn. 

- Via edzino estas jam transportebla, - diris ŝi, - eĉ kapablas nelonge 
promeni. Vi devas subskribi kelkajn paperojn. Poste oni veturigos vin 
al la stacidomo per aŭtomobilo. Ne komisiu al ŝi pezan laboron hejme. 
Abnenaŭ dum tri monatoj. Krom tio, vi devas scii, ke ŝi ne plu povas 
naski. Kaj laste: demandu ŝin pri nenio. Ŝi donis subskribon pri sek- 
reteco de la aferoj. 

- Jes, - diris Vasilj. - Pri tio oni jam avertis min. 

... Ĉio pasis glate kaj bonorde dum ilia dusemajna restado en Gennanio. 
La bienon Brambach ne multe tuŝis la milito, nek la postaj ribeleventoj; re- 
lativa stabileco ŝvebis tie, kvazaŭ la tempo estus kuranta ie flanke, ekster la 
limoj de la bieno. Maria loĝis tie ripoze, preskaŭ senzorge. Ĉiuj parencoj ne 
trude, sed konstante dorlotis ŝin, atentis ŝiajn kapricetojn, kvazaŭ petante 
indulgon de la multsuferinta knabino pro sia pli sata kaj pli komforta vivo. 

Grigorij estis prezentita de ŝi kiel fora parenco de la familio, prapranepo 
de iu Ludwig Brambach, elmigrinta en Rusion antaŭ pli ol jarcento kaj in- 
staliĝinta ĉe Volgo. Antikve aspektanta dokumento konfinnis tion, do Grig- 
orij estis akceptita en la bieno kun degna afablo. Des pli, ĉar liaj komu- 
nikiĝemo, konstanta bonhumoro kaj specifa mola elparolo de la gennanaj 
vortoj tuj amikigis lin eĉ kun la plej aĝaj bienanoj. Cetere, nur unu plenan 
tagon li restadis en la bieno. Poste oni ne ofte vidis lin; ien forirante por du- 
tri tagoj, li reaperadis foje malfruvespere, foje frumatene por denove mala- 
peri post kelkaj horoj. Aferoj kaj aferoj, grava komisio pri grandindustria 
negoco - klarigis li siajn forirojn. Helpo, asisto pere de la familiaj konatoj? 
- Jes, dankon, eble iom poste, se aperos bezono... Kun Maria - se li volis 
resti nekomprenita de la apuduloj - li parolis en Esperanto aŭ en la rusa. 

La lastan tagon antaŭ la forvojaĝo hejmen ili duope venis al Lepsiko. 
Lasinte siajn valizojn en la stacidoma deponejo, la paro nehaste, promene 
iris por tagmanĝo al restoracio, rekomendita de Maria kiel bonkvalita kaj 
ne tro altpreza. Senvanna, sed gaja decembra suno malavare lumigis la stra- 
ton kun ĉarmaj dometoj, junaj tilioj kaj rebrilanta senneĝa pavimo. Turdoj 
gaje fosis falintan foliaron apud la arbetoj, Grigorij gaje babilis pri iaj baga- 

teloj... entute ilia lasta tago en Gennanio estis gaja kaj senzorga ĝis subita 
apero de tiuj kvar buboj. 

Maria sentis, ke Grigorij iel streĉiĝis, rimarkinte ilin de distanco, verŝa- 
jne, centmetra. Jes, ŝi nur sentis, ĉar li neniel elmontris sian streĉiĝon, nur 
eble por momentero stumblis ĉe rakontado de vica ŝerco. 

La buboj estis laŭaspekte samaĝaj kiel Grigorij, vestitaj konvene, eĉ pli- 
malpli ŝike por la nuna ne tro prospera tempo en Gennanio. Du el la kva- 
ropo fumis luksajn cigaredojn, unu el la fumantoj dum la iro atente kaj eĉ 
kun ia embaraso rigardis al Grigorij. 

- Ha, mi ne eraras! - li elparolis, alirinte. - Sinjoroj, mi prezentu al vi 
mian iaman konaton kaj samklasanon gimnazian. Estas mem 
Rapoport, unu el la plej altpoentaj diplomitoj! Ĉiam lia prudento kaŭ- 
zis mian estimon kaj envion! Sed nun... nun mi ne scias... li ja devas 
nun esti ie tie - en Petrogrado, aŭ en Moskvo. Tamen jen li, sendube 
li! - staras antaŭ mi en Lepsiko kaj eĉ kun ĉarrna sinjorino! Bonan 
tagon, Rapoport! 

- Bonan tagon, Savickij! - respondis Grigorij. - Neatendita renkonto, ĉu 
ne? 

- Mia respondo estu “jes”, - diris Savickij, elbuŝiginte fumringon. - Ĉu 
vi bonvolos prezenti al ni vian edzinon? 

Nur du aŭ tri pasantoj estis krom ili nun en la tuta strato; kelkdek 
metrojn antaŭe Maria rekonis altan blankan preĝejon kun kruco. Grigorij 
prenis ŝian kubuton. 

- Mi ne vidas bezonon prezenti al vi la sinjorinon, - diris li kun afablega 
rideto, adresita al la kvaropo, - ĉar ŝi ne estas mia edzino. 

- Aj, bravulo! - komentis Savickij ĉe elokventa ckrido de la kompanoj. 
- Do, mi ne insistas, sed... 

- Sed mi serĉis vin, - rapide intervenis Grigorij. - Mi supozas, ke vi ne 
rifuzos interŝanĝi kun mi kelkajn frazojn vid-al-vide. 

- Kial ne? Volonte. Eĉ kun plezuro! - tute gaje replikis Savickij. - Sin- 
joroj, sekvu nian vojon, ne rapidante, kaj atendu min tie, ĉe la 
stratkruciĝo. Mi kuratingos vin post du minutoj. 

Grigorij, tenante la kubuton de Maria, faris kune kun ŝi paŝon en di- 
rekto, irita antaŭe. 

- Iru, Maria... - diris li mallaŭte, - iru kaj ne montru, ke vi rapidas. 
Ankaŭ ne retrorigardu, mi petas. Sed se okazos io neatendata, tuj kuru 
tien - en la preĝejon. 

Maria ĵetis al li maltrankvilan rigardon, sed li ridetis trankvilige, kaj ŝi 
ekiris. La kompanoj de Savickij jam estis kelkajn paŝojn for. Grigorij tumis 
sin al Savickij, tenante ambaŭ manojn en poŝoj de la palto. Savickij en la 

maldekstra mano tenis fmbrulantan cigaredstumpon, sed en la dekstra nun 
aperis eta pistolo. 

- Do, Rapoport, amiĉjo, - rikanis Savickij, - mi rajtas supozi, ke vi 
akiris ruĝan kalsonon. 1 Kaj ĝuste pro tio vi serĉis min, ĉu ne? 

- Dependas, - diris Grigorij. Li silentiĝis por momento, lasante iun haz- 
ardulon preteriri, kaj daŭrigis, - dependas de via nuna okupo, Savickij. 

- Mi ne ŝanĝis mian okupon kaj mian kredon, diference de vi, kanajlo, - 
kun sama rikano respondis Savickij. - Se tiu ulino ne estas via edzino, 
ŝi iru plu. Sed vi devas iri kun mi. 

- Ĉu mi rajtas ricevi respondon pri kialo? - Grigorij rigardis rekte en 
liajn okulojn. 

- Por respondi al... vi scias al kiu, pri kaŭzo de via apero ĉi tie. 

- Sed se mi rifuzu? 

- Ne eblas, - ridetis Savickij. - Mi estas rajtigita mortpafi vin tuj, sen 
justa juĝo, se vi rifuzos... 

- La saman rajton mi havas pri vi, - diris Grigorij. 

Maria ne aŭdis tiun ĉi interparolon; ŝi jam preskaŭ aliris malaltan bara- 
ĵon de la preĝeja korto. Tiam ŝi aŭdis la unuan pafon, kriojn “Ho-ho! Kaptu 
lin! Kaptu!”, frapadon de botoj surpavime kaj kelkajn pliajn pafojn. Io 
mordis ŝian dorson ĉelumbe. Si kurbiĝis, tumis la kapon reen kun miro, sed 
la alkurinta Grigorij levis ŝin kaj ĵetis trans la baraĵon, mem saltinte post ŝi. 

Si ĝemis. Si aŭdis fajfadon de kurantaj policistoj kaj forkuran trotadon 
de kelkaj piedparoj. Si sentis, ke Grigorij levas ŝin kaj portas al la preĝejo. 
Si vidis, ke iu en nigra pastra vesto malfermas la pordon, kaj ŝi ĝemflustris: 
“Doloras min... tre doloras...” “Dio sankta! - aŭdis ŝi la flustrokrion de la 
pastro. - Si parolas en Esperanto! Eniru rapide, eniru!” “Ĉu vi havas tele- 
fonon?” - aŭdiĝis la responda flustro de Grigorij. Poste la konscio flugis 
for de ŝi. 

Du policistoj alkuris la kuŝantan Savickij, aliaj du daŭrigis persekutadon 
de la fuĝantoj. La policisto, tuŝinta la kolon de Savickij, elparolis: 

- Kadavro. 

Li ŝovis la manon en inteman poŝon de ties palto, eligis la paperojn, 
dum momento rigardis, poste diris al la kompano: 

- Denove ruso. Denove, Gŭnter, ili solvas siajn politikajn problemojn ĉe 
ni, en Germanio. Sed por ni sufiĉas la niaj, ĉu ne? 

Esperantaj poŝtmarkoj 

Okaze de la 30-jara jubileo de la invento de la sendrata telegrafio far la 
rusa sciencisto A.S.Popov, la Popolkomisarejo de poŝtoj kaj telegrafoj el- 

1 Ahido pri kunlaboro kun bolŝevistoj 

donis omaĝe al la inventinto la poŝtmarkojn kun prezo 7 kaj 14 kop. en 
kvanto 6 000 000 ekz., kun portreto de la inventinto kaj surskribo en Espe- 
ranto: “Inventisto de radio Popov”. 

“Meĵdunarodnij ja-jk ” M 1, 1925 


3 . 


Pro la intenca kripligo kaj falsigo de ĉiuj informoj pri vivo en Sovetio 
per la nacilingvaj gazetoj, eksterlanda leganto ofte havas tute malĝustan 
opinion pri nia lando. 

Ni uzu la okazon senpere, sen perado de la naciaj gazetfalsigistoj, disk- 
onigi 1a veron pri Sovetio. En koncizaj, ne tro longaj artikoloj, raportu pri 
la politika, socia, arta, scienca kaj teknika vivo en nia lando. Traduku ar- 
tikolojn el niaj gazetoj kajĵurnaloj kaj verku mem artikoletojn pri temoj, en 
kiuj vi estas kompetentaj laŭ via profesio. 

Per tio vi helpos disŝiri la reton de mensogoj, kiu nin ĉirkaŭas, kaj 
profitos mem, perfektiĝante en la Iing\>o. 

H.Frank, Leningrad, “Soveta Esperantisto”Ĵ\s 3, 1925 

La dudekokan jaron vivis Vasilj sur la tero, sed la unuan fojon li trafis 
tian vagonon. Afabla ŝoforo, liadire iama vilaĝano, venigis ilin al la staci- 
domo, preter la atendeja bruego, preter la sieĝataj biletkasoj gvidis al la 
kajo kaj, prezentinte iun paperon al la vagonestro, sidigis en tiun duperso- 
nan, burĝe luksan kupeon. Du molaj litbretoj, unu super la alia, tableto kun 
lampo, broditaj kurtenoj surfenestre kaj, ĉefe, la vagonestro afablega, ser- 
vopreta, eĉ demonstre servila. Restis duonhoro ĝis la starto de la vagonaro, 
sed li tuj proponis plian kusenon por Maria... tuj alportis teon en belaj 
glasoj... Serce Vasilj diris al Maria, ke li eĉ bedaŭras, ĉar ĉi luksaĵoj restos 
en ilia dispono nur por la okhora vojaĝo. Cetere, nur du kupeoj, krom la 
ilia, estis okupitaj en la vagono. 

Maria... ho jes, ŝi ridetis, sed, trinkinte iom da teo, ŝi petis, ke Vasilj 
helpu ŝin enlitiĝi. Ŝi estis ankoraŭ tre malforta, lia Maria. Levinte la kapon 
de sur la kuseno, ŝi flustris al Vasilj: 

- Kara, ĉu vi scias... ili laŭdis min... ili premiis min... tie en la vojsako 
estas la mono! Novaj rubloj... ion bonan ni aĉetos por la infanoj... 

- Dormu-dormu, mia bona. Ripozu. Mi fumetos ekstere, dum la trajno 
restas ĉe la kajo, - reflustris Vasilj. 

Li ordigis la litkovrilon sur ŝia lito, kisis ŝin, surmetis la ĉapon kaj eliris. 
La stacidoma horloĝo montris, ke dek du minutoj restis ĝis la ekveturo. 

- Hej, vidu, jen li estas! Vasilj! Vasilj! - aŭdis li, elirinte el la vagono 
kaj apenaŭ ekfuminte. - Vasilj! 

Li tumis la kapon direkte al la krioj kaj ekvidis du virojn, kurantajn al la 
vagono laŭ la kajo. Tuj rekoneblaj estis la viroj: la alta, magra Viktorov- 
Ĉeĥoviĉ en trivita ŝafofela ĉapo kaj la poeto Eŭgeno, kies kvadratita kol- 
tuko duone malvolviĝis kaj flagris malantaŭ lia dorso. 

- Uf-f... - elspiris Dmitrij Viktoroviĉ, la unua alkurinto. - Ni, stultuloj, 
serĉas vin en ordinara vagono, sed vi - jen kie vi instaliĝis! Kun 
“NEP-uloj”! 

- Certe, jes! - donante ŝercan gravecon al sia voĉo, respondis Vasilj, 
premante lian manon, poste tiun de la alkurinta Eŭgeno. - Mi ne rajtas 
ŝpari monon, se la edzino bezonas komfortan veturadon. Do estu mi 
“NEP-ulo” - almenaŭ por ununura vojaĝo. 

- Ĉu vi konatigos nin kun via edzineto? - demandis Eŭgeno. 

- Indulgu, amikoj, ŝi donnas jam, - respondis Vasilj. 

- Do ne gravas! - eksklamaciis Dmitrij Viktoroviĉ. - Alifoje... Restis 
nemulte da tempo, ja ni venis, sciante, ke nur tiu ĉi trajno iras al via 
urbo... 

- Kaj ne nur por premi vian manon, kvankam ankaŭ tio estas agrabla, - 
daŭrigis Eŭgeno. 

- Do rakontu, - diris Vasilj. - Vere, nur dek minutojn ni havas por babi- 
li. 

- Du aferoj, - respondis Dmitrij Viktoroviĉ - Du aferoj, sed ambaŭ 
gravaj. Hieraŭ dum la jubileo de Devjatnin ni ne diris al vi - la infor- 
moj venis nur hodiaŭ. La unua gravaĵo estas ankoraŭ ne plencerta, sed 
probabla naŭdekprocente. Somere, verŝajne, en julio okazos vica kon- 
greso de SEU, tio kompreneblas per si mem. Sed ankaŭ la aspirata 
SAT-kongreso en Leningrado povas okazi. Vi komprenas, ne multajn 
kamparanojn ni, esperantistoj, havas en niaj vicoj... kaj vi kiel konscia 
kaj bonega esperantisto estas la plej taŭga kandidato por reprezenti la 
ukrainajn kamparanojn en ambaŭ kongresoj. Kion vi opinias pri tio? 

- Nu... - diris Vasilj. - Foje mi jam estis en SEU-kongreso, ne estas io 
nova por mi... 

- Ho, tiu aranĝo estos tute alispeca, Vasilj! - arde diris Eŭgeno. - Venos 
eksterlandaj laboristoj, eble ankaŭ kamparanoj, do vi povos kontakti! 
Eble, eĉ iu el viaj korespondamikoj venos! 

- Sed... - Vasilj mediteme rigardis ilin. - Sed eble vi trotaksas min. 
Certe, estas pli dignaj kandidatoj... 

- Ne, ne! - entuziasme kaj plenkonvinke oponis Dmitrij Viktoroviĉ. - 
Ni konas vin dum kelkaj jaroj, vi bonege regas la lingvon, vi multe 
korespondas... 

- Ĉiuj samideanoj fidas al vi, Vasilj, ne dubu pri tio! - aliĝis Eŭgeno. 

- La dua afero, kara amiko, estas ligita kun la unua, - daŭrigis Dmitrij 
Viktoroviĉ. - Ni supozas, ke la rilatoj inter SAT kaj SEU evoluas ne 
tiel glate, kiel dezirindus. Kaj tio, verŝajne, kaŭzos kelkajn vortbatale- 
tojn dum la someraj kongresoj. Mi ne volas trudi mian opinion, ja es- 
tos pli bone, se vi memstare formulos vian opinion pri la eventoj. Por 
tio mi alportis kelkajn lastatempajn dokumentojn de SAT... la revuon 
el Moskvo vi ricevas kiel SEU-ano, ĉu ne? Do volu legi, kompari kaj 
resumi en la kapo. Eventuale, ĉio ĉi estos interesa ankaŭ por via edz- 
ino, vidu, la virinoj foje scipovas bone konsili... 

- Jes... certe, ŝi kapablas, - diris Vasilj. 

La vagonestro signis averte, ke la trajno estas baldaŭ startonta, kaj Va- 
silj leviĝis sur la ŝtupon de la vagono. 

- Pliaj aferetoj, Vasilj, - diris Eŭgeno, proksimiĝinte. - Se vi ricevos in- 
teresajn leterojn pri la vivo de alilandaj proletoj, kopiu ilin por mi, mi 
petas. Mi faros revuon por la ukraina gazetaro. Kaj ja ankaŭ vi skribas 
al viaj korespondamikoj - eble mi povas ion konsili pri la enhavo de 
viaj leteroj. Certe vi legis, ke ni devas komuniki veron pri la eventoj 
en Sovetio al niaj alilandaj samideanoj... 

Aŭdigis ekmuĝo de la lokomotivo, kaj la radoj de la vagonaro komencis 
malrapidan rotacion. Dmitrij Viktoroviĉ svingis la manon adiaŭe. 

- ... kaj ne forgesu! - kriis la poeto. - Ne forgesu, ke vi devas sendi al 
mi vian historion! 

- Mi sendos! - kriis Vasilj, mansvingante. 

Tio, kion vi bezonas akiri. 

N.Nekrasov. Tra USSR per Esperanto. Konsultlibro kaj praktika Espe- 
ranto-rusa frazaro. Prezo 20 kop. 

“Meĵdunarodnij jazik ” MM 20-22, 1926 
(daŭrigota) 


Ukrainia Esperanto-Asocio kunlabore kun Societo por subteno kaj de- 
fendo de la ukraina kulturo “Espero”, bonfara fonduso nome de Vasilij Ero- 
ŝenko “ESPERO”, societo “Eko-kulturo” elkore invitas ĉiujn esperantistojn 
al la Unua okcidentukrainia renkontiĝo “Bukovina printempo”, kiu okazos 
la 01-an - 11-an de majo 2015 en Ĉemivco - la ĉefurbo de Bukovino! En la 
programo: Esperanto por ekstera publiko, 125-jariĝo ekde la naskiĝo de 
Vasilij Eroŝenko, Literatura Foiro, Lingva Festivalo, Junulara Ĉielarko, Pi- 
toreska Bukovino. Ĉiujn bezonatajn informojn kaj kontaktojn eblas trovi ĉe 
<http://ukrea.retejo.net/bukovina-printempo/>. 

LIBROSERVO DE UEA EN 2014: 

“POŜAMIKO” VENKIS, VENDOJ MALKRESKIS 

La lingvoekzercilo Poŝamiko de B.Allee kaj K.Kovats estis pasintjare la 
plej furora titolo de la Libroservo de UEA. Tiel estis ĉiam ekde 2011, sed la 
surprizo de 2014 estis la ĉiamverda klasikaĵo Fundamenta krestomatio de 
la lingvo Esperanto, kiu konkeris la duan lokon pro grandaj mendoj el Ko- 
reio. La plej dezirata novaĵo estis Homoj de Putin de Kalle Kniivila, pre- 
miita kiel la plej bona nefikcia verko en Finnlando. 

Komerce la jaro ne estis bona, ĉar la Libroservo vendis sume por € 70 
941, t.e. 8,6% malpli ol en 2013. Du kaŭzoj elstaras. Unue, por la tria sin- 
sekva jaro UK estis malgranda. En la lastaj du grandaj UK-oj, Roterdamo 
(2008) kaj Bjalistoko (2009), la vendoj sumiĝis resp. je € 40 500 kaj € 29 
500. En Bonaero temis pri € 15 453, kio tamen estis bona rezulto por UK 
kun 706 aliĝintoj. En 2013 en Rejkaviko (1034 aliĝintoj) la sumo estis € 14 
755; ankaŭ malpli ol la sumo de € 15 154 en 2012 en Hanojo (866 aliĝin- 
toj). 

Kvankam komerce tri malgrandaj UK-oj sinsekve estis peza bato, multaj 
esperantistoj, al kiuj tio normale ne eblas, povis en Hanojo kaj Bonaero 
profiti de unika ŝanco aĉeti Esperanto-librojn. La ĉi-jara UK en Lillo, eble 
eĉ kvarobla ol pasintjare, espereble spronos la vendojn tiom, ke la limo de 
€ 100 000 estos reatingita - unuafoje post 2011, kiam la jara vendado 
sumiĝis je € 101 632. 

Alia grava kialo estas la plua malkresko de la nombro de novaj libroj, 
aparte drasta pasintjare. Laŭ la statistiko de A.Korĵenkov en La Ondo de 
Esperanto (2015:2), la rubriko Laste aperis de la revuo Esperanto registris 
pasintjare 107 novain librotitoloin (178 en 2013, 153 en 2012, 172 en 2011, 
204 en 2010). 

La unua el la ĉi-subaj statistikoj montras la tutan vendonombron de la 
koncemaj titoloj. Gin ĉefe influas aliaj libroservoj, kiuj mendas samtempe 
pli ol unu ekzempleron de sama titolo por poste pluvendi al siaj klientoj, 
ofte en daŭro de pluraj jaroj. La listo de unuopaj vendoj konsideras nur la 
vendojn al klientoj, kiuj rekte mendis aŭ aĉetis surloke ĉe UEA. Neniu 
disko sufiĉe vendiĝis por eniri iun el la listoj. 

Vendoj entute (ekz.): 

188 Poŝamiko (B.Allee & K.Kovats) 

110 Fundamenta krestomatio de la lingvo Esperanto (L.L.Zamenhof) 

83 Vojaĝo en Esperanto-lando (B.Kolker)* 

68 Homoj de Putin (K.Kniivila) 

65 Asteriks kaj Kleopatra (Goscinny & Uderzo) 

61 Saluton! (A.Childs-Mee)* 

58 Mil unuaj vortoj en Esperanto (H.Amery & S.Cartwright) 

50 Beletra Almanako 19 
49 Gerda malaperis! (C.Piron) 

49 Baza Esperanta radikaro (W.F.Pilger)* 

47 Beletra Almanako 20 

43 Beletra Almanako 21 

40 Pocket Esperanto Dictionary (A.McLinen)* 

35 Intemacia Kongresa Universitato 2014 (Red. J.A.Vergara)* 

34 Esperanto Mini-Grammar 

34 Dictionnaire de poche / Poŝvortaro (Red. A.Andrieu) 

34 Kumeŭaŭa, la filo de la ĝangalo (T.Sekelj)* 

34 Esperanto per rekta metodo (S.Marĉek) 

33 Faktoj kaj fantazioj (M.Boulton)* 

33 Lingvo kaj vivo (G.Waringhien)* 

Vendoj unuopa j (ekz.): 

50 Beletra Almanako 19 
47 Beletra Almanako 20 
40 Beletra Almanako 21 

37 Homoj de Putin (K.Kniivila) 

21 Konciza historio de Kristanismo (G.Berveling) 

20 Japana literatura juvelaro (Div. aŭtoroj) 

17 Belarta rikolto 2014 (Div. aŭtoroj) 

17 Poŝamiko (B.Allee & K.Kovats) 

16 La Jaro (Poŝkalendaro) 

15 Konvinka kamuflaĵo (T.Steele) 

15 Vojaĝo en Esperanto-lando (B.Kolker)* 

14 Briĝo kun veneno (R.C.Gates) 

14 La Hobito, aŭ tien kaj reen (J.R.R.Tolkien) 

13 toki pona en 76 ilustritaj lecionoj (E.Parra Cardenas) 

13 Antologio latina 5 (Kompilis kaj trad. G.Berveling) 

13 Beletra Almanako 18 
12 Telenio (O.Wilde) 

12 Marina (S.Johansson) 

12 Ludoviko Lazaro Zamenhof (W.Zelazny) 

12 Pasporta Servo 2011 (listo de gastigantoj)* 

* Eldonaĵo de UEA/TEJO 

Gazetaraj Komunikoj de UEA 

Klara Ilutoviĉ 


V.M.Zeldin centjariĝis 

Iuj ĝuas ĝis la centjariĝo 
Resti viglaj, sen frost’ en la kor’. 

Iujn benas la graca feliĉo 
Per la jaroj en ties favor’. 

Kion fari, ke voku deziroj 
Kaj fidele vervigu esper’, 

Ne turmentu obsedaj sopiroj 
Kaj ne tordu venen’ de koler’? 

Kial kaptas pigreco aŭ spleno, 

Kuŝigante je 1’ kruda invad’? 

Kial evidentiĝas malpleno 
De laŭŝajne bonorda vivad’? 

Iuj amas, laboras kaj dancas 
Preter la vivtempestoj kaj aĝ’ - 
Ho, al ili tutsimple bonŝancas 
Pri mister’ de la sortavantaĝ’! 

Tamen ili aperas por io 
Dumperfidoj, malsanoj, milit’! 

Ĉu por ondoj de 1' vivsugestio 
Pri vivem’ kaj pli firma spirit’? 

Printempo venis 

Pli frue mallumo degelas, 
Maten’ gaje vokas al far’, 
Persistan dormemon forpelas 
Admiro pri lummalavar’. 

Aero ekscite profetas 
Briladon de varma fortun’, 

Kaj bonesperige ridetas 
Karesa vizaĝo de T sun’. 

Insuloj de neĝ’ polvogrize 
Orfecas je 1’ muta amar’. 
Burĝonoj de arboj surprize 
Ekŝvelas por folietar’. 

Vestaĵoj ne estas plu pezaj, 

Pli ofte serenas humor’, 

Kaj oni sur strat’ pli komplezaj 
aspektas, momec’ velkas for. 

Printempo junige sonoras 
Pri ĝoja vekiĝ’ de 1’ natur’. 
Esperoj kaj fortoj ekfloras 
Renkonte al lum’ de lazur’. 


Ankoraŭ kelkaj fotojpri “la tempoj de glora SEJM” 

LA 3-a LINGVA FESTLVALO ENMINSK 


La 29-an de marto 2015 


tre sukcese pasis en 
Belorusia Ŝtata Universitato 


la vica Minska Lingva 
Festivalo. La festivalo, 
antaŭ tri jaroj iniciatita de 
Anton Somin, talenta 

lingvisto kaj la vicdirektoro 
de la Moskva Lingva 

Festivalo, rapide evoluas, 
iĝante pli kaj pli riĉenhava 
kaj multhoma. Dum la tria 
MinLF ĉirkaŭ 700 homoj 
vizitis 50 prilingvajn 

lecionojn kaj lingvistikajn prelegojn. 

En tiu ĉi fojo granda grupo de moskvaj esperantistoj vizitis la Festivalon en 
Minsk. La direktoro de la Moskva Lingva Festivalo Irina Gonĉarova salutis la 
Festivalon kaj rakontis, ke ĝuste antaŭ 20 jaroj, en marto 1995, en Francio pasis 
organizita de esperantistoj la unua en la mondo Lingva Festivalo. Tri membroj 
de MEA MASI kontribuis al la programo: Anastasija Golc prezentis la estonan 
lingvon; la talenta 17-jara interlingvisto Kuzjma Smimov trifoje kolektadis 
grandegajn aŭskultantarojn rakontante pri la keltaj lingvoj, skota kaj klingona, 
ĉiam kun admiraj reehoj; Irina Gonĉarova dufoje rakontis pri Esperanto, sume 
al ĉirkaŭ kvindek aŭskultantoj. La publiko estis atenta, sincere interesita, 
reagema kaj fine multe aplaŭdis. 

Ses aliaj MASI-anoj ĉeestis kiel gastoj, seninterrompe dum ses horoj 
vizitante diversajn 

programerojn. Ni ĉiuj 
povas atesti, ke la 
Festivalo pasis 

modele! Vivu Lingvaj 
Festivaloj! 

Irina Gonĉarova 


Direktoro de la 


Moskva Lingva 
Festivalo, 
kunordiganto de 
MEA MASI 
















JUBILEO... JUBILEO... JUBILEO 

En la vivo de ajna 
persono estas iaj 
agoj, iaj interesoj, iaj 
eventoj, kiuj “trairas” 
lian koron kaj restas 
kun li por la tuta 
vivo. Por centoj da 
esperantistoj de 
Sovetio (ne Rusio, 
Ukrainio, Armenio, 
sed ĝuste de 
Sovetio!) tia evento 
estis SEJM-agado, agado en tiu SEJM, kiu “naskiĝis” en 1965. Jes, vere, ĉi-jare 
nia kara SEJM festos sian 50-jariĝon. 

Kio estis la plej alloga en la SEJM-agado, entute en SEJM? 

Unuavice tio estas vere amikeca etoso. Ni ĉiuj tre forte amikiĝis unu kun la 
alia kaj ne estis iaj kvereloj, iaj miskomprenoj, iaj ofendoj... 

Krome la agaddirektoj estis tiom vastaj, tiom diversaj, ke ĉiu partoprenanto 
en SEJM-agado povis trovi por si vere interesan direkton. La socialisma 
konkurado... Ankaŭ ĝin ne indas preterlasi. Eble tiu duvortaĵo sonas ne tiom 
ĉarme por multaj (en Sovetio tiuperiode konkuradis ĉiuj - laboristoj, inĝenieroj 
ktp - do fakte preskaŭ perforte...). Sed tiu nia konkurado helpis pli racie plani 
nian laboron. Kaj efektive okazadis ne batalo por la poentoj, sed vera elekto de 
tiuj direktoj por sia agado, kiu pleje taŭgis por tiu aŭ alia E-kolektivo, iu 
esperantisto-unuopulo. 

Kaj neniam forgeseblos ĉiujaraj Esperanto-tendaroj kaj diversaj E- 
renkontiĝoj -kun siaj vesperaj lignofajroj, babiladoj, eĉ enamiĝoj... 

Karaj 

kolegoj! Karaj 
SEJM-anoj! 

Gratulojn al vi 
okaze de tiu 50- 
jariĝo! 

Dmitrij 
Cibulevskij 
(Harkiv, 

Sovetio, nun - 
Ukrainio) 




